Perkasakan kesatuan dalam kepelbagaian

“Dengan lahirnya masyarakat yang terasuh, Malaysia akan menjadi negara yang akan memelihara kesejahteraan masyarakat,” kata Presiden IKRAM, Dr Hj Mohd Parid Sheikh Ahmad dalam ucaptama sempena Perhimpunan Tahunan IKRAM (PTI) Sabah.

Bertemakan ‘Sabah Negeri Rahmah’, perhimpunan yang julung kali diadakan telah berlangsung dengan jayanya pada 6 April lalu di Universiti Malaysia Sabah (UMS) di sini, dihadiri 231 orang peserta.

Tambah beliau, ahli-ahli IKRAM perlu terus maju ke hadapan bagi merealisasikan kepimpinan negara yang terbaik yang mampu memacu Malaysia menjadi negara rahmah mithali yang merupakan sebahagian daripada big picture perjuangan IKRAM.

Menurutnya, untuk membina negara, ahli-ahli perlu melihat cabaran di hadapan sebagai peluang yang perlu dimanfaatkan melalui pelaksanaan lima strategi iaitu advokasi, menerobos akar umbi, pengambilan tempat dan peranan, lonjakan institusi dan dan rejuvenasi IKRAM.

“Kerja kita membina, membangun, menyatukan bukan memecahkan, dan memperkuatkan persaudaraan.”

Tambah Dr Parid, bagi meningkatkan visibility IKRAM di tengah masyarakat, IKRAM menekankan aspek dakwah bil hal (dakwah dengan perbuatan, tindakan), bukan dengan dakwah bil maqal (dakwah dengan kata-kata) semata-mata.

Beliau turut menggariskan 10 faktor kejayaan dalam membina Malaysia baharu antaranya kepimpinan dan gaya kepimpinan yang berdaya saing, mobilisasi penglibatan dan aktivisme ahli secara meluas dan aktif dalam masyarakat, serta strategi gerak kerja berasaskan maklumat dan berorientasikan hasil.

“Bersama-sama kita memikul tanggungjawab membina Malaysia baharu, Malaysia yang lebih sempurna sebagai negara rahmah mithali,” seru beliau yang turut menyempurnakan pelancaran IKRAM Muda Sabah.

PTI Sabah turut diserikan dengan kehadiran Mufti Kerajaan Negeri Sabah, Sahibussamahah Datuk Ustaz Hj Bungsu @ Aziz Hj Jaafar dan Pengerusi Persatuan Cina Muslim Malaysia Cawangan Sabah (MACMA Sabah), Brother Ritchie Jay Cheng.

Perkongsian bertajuk ‘Melestarikan Dakwah di Sabah’ oleh dua tokoh iaitu Pengarah Jabatan Hal Ehwal Agama Islam Negeri Sabah (JHEAINS), Ustaz Hj Saifulzaman Sangul dan Ketua Pegawai Eksekutif Hidayah Centre Foundation, Hj Muhammad Abdullah @ Nicholas Sylvester diharapkan memberi suntikan semangat buat semua untuk terus menjalankan dakwah di Sabah.

Pada petangnya, agenda IKRAM Sabah bersama ahli-ahlinya diteruskan dengan menganjurkan program Hari Keluarga di Pantai Tanjung Lipat bagi merapatkan ukhuwah sesama ahli.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kes Denggi Seluruh Negara Meningkat 400 Peratus

SERI KEMBANGAN – Kes kematian akibat denggi di seluruh negara mencatat peningkatan 400 peratus sehingga minggu ke-12 tahun ini.

“Peningkatan itu melibatkan 17 kes kematian berbanding hanya empat kes untuk tempoh sama tahun lalu,” kata Timbalan Perdana Menteri, Datuk Seri Dr Ahmad Zahid Hamidi.

Beliau memaklumkan, jumlah keseluruhan kes jangkitan demam denggi merekodkan peningkatan sehingga 223 peratus membabitkan 26,222 kes bagi tempoh sama tahun ini, berbanding 8,214 kes pada 2022.

“Selepas 2019, baru hari ini kita adakan mesyuarat (Jawatankuasa Kabinet Menangani Denggi) dan kita sering mengambil ringan perkara sebegitu. Jadi kerajaan Madani tidak akan mengambil ringan lagi,” katanya pada sidang akhbar selepas mempengerusikan mesyuarat itu di bangunan Parlimen pada Selasa.

Ahmad Zahid yang juga Menteri Kemajuan Desa dan Wilayah memaklumkan, Jawatankuasa Kabinet Menangani Denggi yang ditubuhkan pada 2014 diaktifkan semula bagi melaksanakan tindakan bersepadu sebagai usaha pencegahan serta kawalan denggi.

“Mesyuarat hari ini juga memutuskan Jawatankuasa Peringkat Kebangsaan Mengenai Denggi dijenamakan semula kepada Jawatankuasa Kabinet Menangani Denggi supaya selaras dengan jawatankuasa kabinet yang lain, selain akan bermesyuarat dua kali setahun.”

Jawatankuasa berkenaan membabitkan 12 kementerian, semua Pejabat Menteri Besar dan Ketua Menteri serta Jabatan Wilayah Persekutuan.

“Selain itu, penjenamaan Mesyuarat Pasukan Petugas Khas Peringkat Kementerian kepada ‘Jawatankuasa Peringkat Tinggi Menangani Denggi’ membabitkan semua kerajaan negeri,” katanya.

Dalam pada itu, jawatankuasa berkenaan tidak akan memohon peruntukan tambahan bagi melaksanakan sebarang tindakan pencegahan, namun menggunakan pendekatan tanggungjawab sosial korporat (CSR) untuk memobilisasi menggunakan aset Agensi Pengurusan Bencana Negara (Nadma) di luar musim banjir.

“Kerajaan akan melaksanakan pendekatan terbaharu bagi memastikan negara mencapai kadar sifar denggi. Untuk itu, kaedah menggunakan biogel bagi memerangkap dan mematikan nyamuk aedes telah dilakukan dan akan diperluaskan tanpa menambah peruntukan.”

Selain itu, turut dilakukan adalah kaedah nyamuk ‘Wolbachia’ bagi melawan nyamuk aedes, satu kaedah baharu yang secara puratanya lebih murah.

Beliau menjelaskan, perbelanjaan keseluruhan bagi menangani penyakit ini sekitar RM240 juta setahun, oleh itu pendekatan kerajaan adalah menggunakan satu perlapan daripada peruntukan itu untuk lakukan langkah pencegahan menangani masalah denggi.


Israk Mikraj: Mengapa Maha Mendengar, Maha Melihat?

Telah diceritakan kepada kita tentang satu kisah yang sangat agung dan mustahil untuk manusia biasa mengalaminya melainkan seorang nabi.

Keajaiban ini membuatkan Khalifah Abu Bakar r.a. digelar sebagai as-Siddiq. Dalam al-Quran, Allah merakamkan kisah ini dalam Surah al-Israa’ ayat pertama.

Maha Suci Allah yang telah menjalankan hamba-Nya (Muhammad) pada malam hari dari Masjid Al-Haram (di Makkah) ke Masjid al-Aqsa (di Palestin), yang Kami berkati sekelilingnya, untuk memperlihatkan kepadanya tanda-tanda (kekuasaan dan kebesaran) Kami. Sesungguhnya Allah jualah yang Maha Mendengar, lagi Maha Mengetahui.

Apabila melihat ayat ini, antara perkara yang sedikit pelik adalah mengapa Allah memberitahu Dia adalah Maha Mendengar dan Maha Mengetahui?

Sedangkan kisah Israk dan Mikraj ini merupakan perkara yang ajaib dan sepatutnya Allah menggunakan Maha Berkuasa kerana kehebatan dan kekuasaan yang Allah lakukan terhadap Nabi Muhammad SAW.

Persoalan ini kita akan dapat faham apabila kita mengetahui latar belakang berlakunya kisah Israk Mikraj ini.

Terdapat empat kisah yang sangat penting berlaku terhadap Nabi sehinggakan berlakunya peristiwa Israk dan Mikraj yang mampu menerangkan bahawa Allah itu Maha Mendengar dan Maha Mengetahui.

Pertamanya adalah kisah kewafatan isteri tercinta Nabi Muhammad SAW yang bernama Khadijah r.a. Kewafatan Khadijah membuatkan baginda sangat sedih dan terluka kerana Khadijah banyak membantunya ketika susah, apatah lagi ketika senang.

Khadijah r.a. juga merupakan isteri Nabi yang sangat banginda cintai dan sayangi. Terlalu banyak kisah yang boleh diceritakan tentang pengorbanan Khadijah sehingga membuatkan Nabi begitu sedih atas kematian Khadijah.

Kemudian, peristiwa kematian bapa saudara baginda, Abu Talib. Walaupun beliau bukan seorang muslim, tetapi jasa beliau terhadap penyebaran Islam sangat besar kerana selalu menjaga Nabi ketika baginda menyebarkan Islam di Makkah.

Apabila wafatnya bapa saudara Nabi ini, sudah tidak ada yang mampu melindungi baginda sebagaimana Abu Talib ini melindunginya. Perkara ini yang membuatkan baginda sedih terhadap kematian Abu Talib.

Apa yang lebih menyedihkan ialah Abu Talib mati dalam keadaan beriman dengan agama Abdul Muttalib. Sehinggakan, baginda ditegur oleh Allah kerana meminta ampun untuk Abu Talib sedangkan Abu Talib jelas tidak mahu memilih Islam.

Selepas itu, peristiwa lain yang berlaku sebelum berlakunya Israk Mikraj ialah pemulauan dan sekatan ekonomi Quraisy terhadap orang-orang Islam. Perkara ini benar-benar menekan dan menghimpit bukan sahaja Nabi, malah orang yang beriman ketika itu.

Orang beriman terpaksa makan daun pokok dan kulit untuk terus hidup sepanjang berlakunya sekatan ekonomi ini. Derita yang mereka rasakan sangat memberi kesan kepada Nabi SAW.

Akhir sekali, peristiwa penting yang berlaku sebelum terjadinya Israk Mikraj ialah peristiwa di Taif. Peristiwa Taif ini benar-benar telah melukai Nabi SAW. Aishah r.a., isteri Nabi pernah bertanya kepada baginda, “Ada atau tidak hari yang lebih berat untuk kau tanggung berbanding hari Uhud?”

ini kerana dalam peperangan Uhud, ramai sahabat Nabi hatta bapa saudaranya, Hamzah r.a. juga syahid ketika itu.

Akan tetapi, Nabi SAW menyebutkan hari peristiwa Taif lagi menyedihkan dan berat kerana ketika itu seolah-olah dakwahnya telah disekat sehingga baginda takut agama Islam tidak lagi mampu disebarkan.

Ini adalah empat kisah yang benar-benar menyedihkan Nabi SAW dan kerana itu jugalah baginda dihadiahkan dengan Israk dan Mikraj.

Kisah ini telah menjawab persoalan kita kenapa Allah SWT menggunakan nama-Nya Yang Maha Mendengar dan Maha Melihat. Ini kerana Allah SWT tahu Nabi SAW dalam kesedihan yang amat sangat dan baginda banyak berdoa pada Allah sehingga dihadiahkan dengan peristiwa yang ajaib.

Kita juga manusia biasa, pasti juga ada kesedihan yang menimpa diri kita. Oleh itu, kita wajib percaya bahawa Allah itu Maha Mendengar dan Maha Melihat.

Allah SWT mendengar doa dan rintihan hamba-hamba-Nya sehinggakan dalam satu hadis disebutkan bahawa:

Sesungguhnya Tuhanmu adalah ‘sangat malu’ lagi Maha Pemurah, Dia berasa malu kepada hamba-Nya yang menadahkan kedua-dua tangannya kepada-Nya, kemudian ditolak-Nya sama sekali atau sia-sia.” (HR Ibnu Majah, No. 3865, Hadis Hasan)

Rujukan:
Israk dan Mikraj: Peristiwa yang Diabadikan dalam al-Quran, Prof. Dr Muhamad Rozaime Ramle

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kerajaan Perpaduan: Menteri Terlibat Rasuah Akan Dipecat Serta-merta

PUTRAJAYA – Mana-mana menteri dalam Kerajaan Perpaduan yang didapati terlibat dengan budaya rasuah atau salah guna kuasa akan dipecat serta-merta, kata Perdana Menteri, Dato’ Seri Anwar Ibrahim.

Anwar menegaskan, beliau tidak akan bertolak ansur sekiranya budaya itu wujud dalam kerajaan pimpinannya.

“Saya sudah beritahu kepada rakan-rakan Jemaah Menteri yang saya pilih, yang pertama, untuk soal tata kelola maknanya tiada rasuah.”

“Saya juga sudah bercakap dengan ketua-ketua parti komponen, kalau ada semasa pentadbiran saya sebagai Perdana Menteri kes seperti ini (rasuah), saya minta pecat mandat (sebagai menteri) serta merta,” katanya ketika berucap pada Program Pertemuan Mahabbah Perdana Menteri Bersama Ulama dan Asatizah di sini pada Ahad.

Menurutnya, peringatan itu bukan bersifat politik sebaliknya merupakan keyakinan beliau untuk membebaskan negara daripada rasuah.

Anwar mengingatkan setiap ahli politik untuk membuktikan arena politik bukan platform bagi menunjukkan kekayaan serta kehebatan kuasa yang hanya akan menyebabkan pertikaian kewibawaan agama Islam.

“Saya mahu buktikan ada anak Melayu gunakan kuasanya untuk membela Islam, saya mahu buktikan ada anak Melayu guna prinsip rahmah dan keadilan untuk ditegakkan di Malaysia. Kita kena sentiasa waspada agar perpecahan dapat dielakkan,” katanya.

Dalam pada itu, Anwar berkata beliau juga akan memastikan badan-badan seperti Jabatan Peguam Negara dan Suruhanjaya Pencegahan Rasuah Malaysia (SPRM) sentiasa telus dalam menjalankan tugas, selain tiada siapa boleh terlepas daripada hukuman yang diputuskan mahkamah.

Perdana Menteri berkata, beliau diberikan mandat mentadbir negara dalam keadaan hutang melebihi RM1 trilion yang memerlukan tata kelola yang baik.

“Saya kerja kuat teliti fail-fail dan beberapa projek kita tangguhkan, teliti semula atau batalkan…kalau ingin belanja kita kena teliti, ini soal tadbir urus,” katanya.

Justeru katanya, soal mengurus negara harus dilaksanakan dengan ketertiban dan mengikut peraturan yang betul.

“Saya ingat umpamanya…diluluskan dengan spontan projek tebatan banjir dan syarikat-syarikat dipertikai tidak dijawab.”

“Saya minta ditangguhkan dan diteliti semula. Saya akan ke Kementerian Kewangan esok untuk teliti perkara itu,” katanya menambah, isu kelulusan projek tebatan banjir itu benar dan bukannya fitnah.

Pada 6 Disember lepas, Anwar yang juga Menteri Kewangan mengarahkan kelulusan mutakhir projek tebatan banjir berjumlah RM7 bilion daripada keseluruhan peruntukan sebanyak RM15 bilion yang dilaksanakan melalui rundingan terus tanpa proses tender supaya diteliti semula.

Sementara itu, beliau mahukan peranan institusi Islam tradisional seperti maahad tahfiz dan pondok terus diperkasakan sebagai benteng pertahanan negara.

“Pesantren dan pondok kena hidupkan semula supaya jadi benteng pertahanan bukan pusat timbulkan kekacauan, kegalauan atau kekeliruan pemikiran,” katanya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pendirian IKRAM Dalam Isu Fahaman Syiah

Pertubuhan IKRAM Malaysia (IKRAM) mengambil maklum berhubung fahaman Syiah dan penyebarannya di Malaysia. IKRAM menyedari kewujudan fatwa yang dikeluarkan oleh Majlis Fatwa Kebangsaan pada tahun 1996 dan juga dari Majlis Fatwa Negeri-negeri yang memfatwakan bahawa fahaman Syiah adalah bercanggah dengan fahaman aqidah Ahli Sunnah Wal Jamaah dan bertentangan dengan hukum Syarak. Perkembangan terkini menunjukkan bahawa Syiah yang dahulunya terbahagi kepada beberapa aliran kini hampir kesemuanya menjurus kepada aliran Imamiah (juga dikenali sebagai Isna Asyariah atau Ja’fariyah) yang jelas bertentangan dengan ajaran Islam. Dengan ini Pertubuhan IKRAM Malaysia (IKRAM) menegaskan pendiriannya bahawa Syiah yang diamalkan sekarang dengan jelas adalah sesat. Berhubung dengan itu IKRAM

1.     menyokong keputusan Majlis Fatwa Kebangsaan dan tindakan Majlis Fatwa Negeri-negeri yang telah mewartakan bahawa Syiah adalah sesat dan  mengamalkannya adalah satu kesalahan, 2.     menyeru agar tindakan undang-undang diambil ke atas mereka yang berdakyah atau mengajak orang Islam di Malaysia kepada Syiah, 3.     bersetuju untuk bersama-sama memperbanyakkan aktiviti-aktiviti penerangan kepada masyarakat mengenai bahaya Syiah, 4.     bersetuju untuk bekerjasama dengan agensi Kerajaan, swasta dan NGO dalam menangani ancaman Syiah, dan 5.     menggesa kerajaan menilai semula kesan hubungan diplomatik, ekonomi, pendidikan, pelancongan dan lain-lain dengan kerajaan-kerajaan dokongan Syiah agar tidak menjejaskan kesejahteraan umat Islam di Malaysia.

Ustaz Dr. Mohd Parid bin Sheikh Hj. Ahmad PresidenPertubuhan IKRAM Malaysia (IKRAM)


Suri rumah bukan di ceruk dapur sahaja

Buat julung kalinya, suatu konvensyen istimewa, Konvensyen Suri telah dianjurkan oleh Suri Rumah Rahmah (SRR) bersama Pertubuhan IKRAM Malaysia (IKRAM) dan Lembaga Penduduk dan Pembangunan Keluarga Negara (LPPKN) di Mega Glory Hall, Ostia Bangi, di sini pada Rabu lalu.

“Konvensyen ini tidak bermula begitu sahaja. Tetapi Dr Wardah Mustafa Din bersama kumpulannya mengadakan kajian yang rapi, yakni melalui kaji selidik, apa yang suri rumah ini inginkan, apa status semasanya,” jelas Ketua Wanita IKRAM, Datin Paduka Hajah Che Asmah Ibrahim dalam sesi bersama media.

Beliau berkata, hasil kaji selidik tersebut membolehkan penganjur mencadangkan sesuatu bagi mengumpulkan suri rumah ini.

“100%  yang hadir ini adalah suri rumah sepenuh masa dan bukan semuanya ahli IKRAM. Konvensyen SRR ini terbuka kepada semua suri rumah. Yang ahli IKRAM adalah sebagai penggerak atau Pembimbing Rakan Suri.”

Memandangkan ini merupakan konvensyen kali pertama yang turut menyaksikan pelancaran modul, agenda seterusnya ialah mengadakan latihan berdasarkan modul yang telah sedia ada ini dan seterusnya SRR ini akan membentuk kumpulan yang diketuai oleh Dr Wardah.

“Sebenarnya untuk mengumpulkan ramai (suri rumah) seperti ini, pihak penganjur perlu menyediakan nursery dan ia memerlukan kos yang lebih tinggi. Tetapi kita akan buat juga dalam kelompok kecil dan akan buat siaran langsung supaya suri rumah yang tidak dapat hadir masih berpeluang mendapatkan manfaat daripada latihan itu,” jelas Che Asmah.

Selain itu menurutnya, Pembimbing Rakan Suri akan ‘follow up’ dengan peserta dan IKRAM akan wujudkan ruang untuk mereka menyumbang.

“Sebenarnya ramai orang yang ingin menyumbang dalam kerja-kerja sukarelawan, tetapi mereka tidak tahu di mana untuk menyumbang.”

Tambahnya lagi, dalam IKRAM terdapat banyak ruang untuk menyumbang seperti agensi remaja, kanak-kanak (IKRAM Junior), siswa, selain yang lebih luas seperti i-Bantu yang memberikan bantuan kemanusiaan.

“(Agensi-agensi) ini boleh menjadi ruang bagi mereka yang sudah bersedia. Mereka boleh menyertainya dan (menyumbang) bersama.”

Dalam perkembangan berkaitan, Dr  Wardah Mustafa Din berkata modul ini dibina hasil daripada kaji selidik dan mereka mengambil tahu apa kebimbangan dan cabaran bagi suri rumah.

“Apabila kita masuk ke lapangan, ada beberapa perkara yang perlu kita tangani. Antara yang utama yang perlu kami tangani ialah diri (individu itu) dulu kerana kita sering menyediakan peluang dan ruang. Tetapi kalau mereka tidak boleh nak keluar dari situasi mereka dan keyakinan diri  yang tinggi, kita buatlah platform banyak mana pun, mereka tetap tak boleh nak menyumbang.”

Justeru, beliau bersama kumpulannya merangka modul dengan tiga elemen iaitu suri dan dirinya, suri dan keluarga dan suri dengan masyarakat.

“Akhirnya saya berharap, suri akan mampu memimpin diri dan keluarganya serta mampu keluar kepada masyarakat dengan inisiatif-inisiatif yang ada.”

Modul ini menurutnya dirangka sebagai ‘pilot project’ untuk tempoh satu tahun dalam sesi-sesi latihan. Mereka mempunyai pakar yang mengurus modul ini dan sudah ada topik yang holistik untuk semua.

“Daripada konvensyen ini mereka akan diberikan kumpulan kecil dan dari situ kita akan ambil yang berminat untuk melalui modul ini. Jadi, kami akan ambil nama dan seterusnya mengadakan latihan-latihan tersebut dalam kumpulan kecil ini selama setahun. Ia akan di’follow up’ oleh Rakan Pembimbing Suri yang merupakan mentor suri rumah yang boleh memimpin dan membimbing suri rumah keluar menyumbang kepada masyarakat.

“Kami jangkakan dalam tempoh satu tahun ini, kumpulan suri rumah yang kita bina ini akan menjalankan Konvensyen Suri yang kedua pada tahun hadapan.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Malulah kepada rakyat!

“Ini bukan kali pertama Datuk Bung Moktar Radin berkelakuan seperti itu. Sebelum ini, (kerajaan lalu) beliau pernah mengungkapkan perkataan seksis sekaligus menghina seorang ahli Parlimen wanita,” katanya ketika dihubungi IKRAMedia.

Justeru, beliau mengingatkan bahawa perbahasan di Dewan Parlimen yang mulia adalah perbahasan di peringkat pembuat keputusan tertinggi bagi negara ini.”

Tambahnya lagi, kini ia boleh ditonton secara langsung oleh semua golongan masyarakat melalui pelbagai media.

“Ahli Parlimen adalah sebagai pemimpin seharusnya menunjukkan contoh yang terbaik kepada seluruh rakyat,” tegas Dr Hafidzah.

Beliau berkata, kalaupun tidak malu kepada Tuhan yang melihat sepanjang masa, malulah kepada rakyat yang Tuan-tuan wakili.

“Bagaimana perasaan mereka melihat pemimpin yang mereka lantik berkelakuan buruk lagi memalukan?” soalnya yang merasakan memang tidak sewajarnya perkara itu berlaku di dalam Dewan Parlimen.

Sehubungan dengan itu, beliau menyeru kepada semua pemimpin khususnya ahli Dewan Parlimen agar menunjukkan contoh teladan yang baik.

“Pamerkanlah akhlak yang baik dengan penghujahan dan perbahasan berkualiti serta menjauhi perkataan-perkataan buruk atau menghina orang lain.”

Beliau yang juga Penasihat Kelab Keluarga Islah sekali lagi menyeru supaya memperbaiki hati kerana perkataan yang buruk menggambarkan hati yang di dalam.

“Mana-mana Ahli Parlimen yang melanggar etika perbahasan bukan sahaja diberi amaran tetapi perlu mendapat tindakan tegas yang setimpal agar mereka mendapat pengajaran serta tidak berani mengulangi perbuatan buruk mereka,” tegas Hafidzah lagi.

Dalam perkembangan berkaitan, beliau berharap Institusi Parlimen benar-benar menjadi Institusi yang mulia dalam merangka dasar-dasar yang terbaik untuk menjadikan Malaysia sebuah negara rahmah untuk semua.

Sebelumnya, Ahli Parlimen BN (Kinabatangan) Datuk Bung Mokhtar Radin berkata “F…Y…” kepada Ahli Parlimen Pakatan Harapan (Puncak Borneo), Willie Mongin selepas diganggu ketika berucap membahasakan Rang Undang-Undang Cukai Jualan 2018 dan Rang Undang-Undang Cukai Perkhidmatan 2018 pada 6 Ogos, 2018 lalu.


Undi18: SPR, jangan kecewakan anak muda

Walaupun negara masih dalam Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP), bahang kehangatan Pilihan Raya Umum ke-15 (PRU15) yang mungkin akan berlaku pada tahun ini sudah tidak dapat dielakkan lagi.

Sesetengah parti politik menangguhkan pemilihan, sesetengah gabungan parti sudah mula menggerakkan jentera di kawasan masing-masing, pemimpin-pemimpin parti mula turun padang dan kerusi-kerusi untuk bertanding ada yang sudah dibahagi-bahagikan. Tidak kurang juga ada yang sibuk bertelagah sesama sendiri atau sesama gabungan parti, mungkin mencari keserasian dalam berpasukan untuk menghadapi PRU15.

Namun begitu, berbeza pula dengan Suruhanjaya Pilihan Raya (SPR), apabila Pengerusinya, Datuk Abdul Ghani Salleh mengatakan bahawa pendaftaran pemilih automatik dan kelayakan mengundi pada usia 18 tahun (Undi18) dijangka hanya mampu dilaksanakan selepas 1 September 2022. Ia berbeza dengan jaminan sebelumnya bahawa Undi18 boleh dilaksanakan selewat-lewatnya pada Julai 2021. Eh, ini mimpi apa pula?

Ini benar-benar antiklimaks. Banyak pihak seperti menteri, ahli parlimen, parti-parti politik, pertubuhan masyarakat madani dan badan belia menyatakan kekecewaan dengan kenyataan ini dan mendesak supaya SPR perlu pantas dan proaktif serta menjelaskan perkembangan pelaksanaan pendaftaran pemilih automatik dan Undi18 seperti yang telah dijadualkan.

Undi18 bukan isu matang atau belum, tetapi ia soal pengiktirafan kepada anak muda untuk memilih siapa dan parti mana yang berhak untuk memimpin, mentadbir urus negeri dan negara bagi memacu kemakmuran bersama. Jadi, SPR sewajarnya tidak berdolak-dalik dengan alasan PKP dan Covid-19 untuk menangguhkan pelaksanaannya.

Berdasarkan rekod terkini SPR, jumlah warganegara berumur 18 tahun dan ke atas ialah seramai 5.6 juta orang dan 1.2 juta daripadanya berusia antara 18 hingga 20 tahun. Andai PRU15 berlaku seawalnya pada September ini, sudah pasti anak-anak muda ini tidak berpeluang menjadi pemilih dan mengundi serta terpaksa menunggu empat hingga lima tahun lagi dalam PRU seterusnya.

Tempoh dua tahun untuk melaksanakan Undi18 selepas diluluskan di parlimen pada Julai 2019 bukanlah satu tempoh yang singkat. Dalam tempoh ini sewajarnya sudah ada perkembangan positif dalam pelaksanaan Undi18 sekurang-kurangnya 50 hingga 70 peratus, dan pada Julai 2021 sepatutnya sudah mencapai 100 peratus.

Jika tidak dapat mencapai 100 peratus pelaksanaan sekalipun pada Julai 2021 nanti, eloklah disertakan sebab-sebab munasabah yang terperinci mengapa ia tidak dapat dicapai. Ini tidak, awal-awal lagi sudah ‘angkat tangan’ walaupun masih ada baki beberapa bulan lagi.

Apa yang penting adalah ketelusan SPR dalam memberikan penjelasan yang memuaskan. Kita tidak mahu dengar desas-desus bahawa SPR mungkin dibayangi dengan agenda parti politik tertentu yang bimbang dengan kuasa undi anak muda yang mungkin akan menolak mereka pada PRU15 nanti.

Jika benar dakwaan ini, ia pastinya mengecewakan kerana ia memberi tanda bahawa suruhanjaya ini tidak bebas dan masih dikongkong dengan ‘tangan ghaib’ yang mungkin takut kehilangan kuasa.

Pelaksanaan Undi18 ini adalah simbol kematangan perjalanan demokrasi negara, jangan lengahkannya. Ayuh, benda sudah lulus, SPR jalan terus!

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Seminar Wanita dan Syariah: Anti-famili dan pro-famili

Program ini bertujuan untuk memberikan kefahaman mengenai keluarga sebagai unit asas yang paling penting dalam pembangunan ketamadunan manusia. Program Seminar Wanita dan Syariah ini merupakan kesinambungan daripada siri seminar yang dianjurkan Wanita IKRAM Negeri Selangor bagi mengajak kaum wanita terutamanya bahawa syariah itu diturunkan sebagai rahmat kepada sekian alam.

Siri seminar ini yang bermula pada tahun lepas dengan memberikan kesedaran bahawa kesejahteraan diri dan kehidupan seorang wanita itu akan terjamin dalam syariah Islam, kini diteruskan dengan memberi fokus kepada aspek kekeluargaan. Pelaksanaan program kali ini diharapkan akan dapat menyumbang kepada segala usaha yang telah dilakukan untuk mengembalikan kemurnian institusi keluarga dalam masyarakat.

Kesucian dan keutuhan institusi kekeluargaan itu harus terus menjadi fokus untuk dipertahankan oleh setiap ahli masyarakat. Sehubungan itu, kaum lelaki sebagai pemimpin keluarga diperingatkan akan tanggungjawab mereka terhadapa keluarga sebagaimana disebutkan dalam Al-Quran dalam Surah At-Tahrim ayat 6 yang bermaksud “Hai orang-orang yang beriman, peliharalah dirimu dan keluargamu daripada api neraka yang bahan bakarnya adalah manusia dan batu”.

Suasana masyarakat masakini sedang menyaksikan keruntuhan peradaban manusia berpunca daripada penghakisan nilai-nilai murni dan pengabaian tanggungjawab ahli-ahli keluarga dalam unit asas masyarakat. Institusi kekeluargaan menjadi kian rapuh dan semakin hilang kepentingannya sehingga ada yang menganggap keluargalah punca penderitaan ramai manusia di dunia ini.

Dari kiri: Dr Roohaida dan Datin Paduka Che Asmah Ibrahim (Timbalan Ketua Wanita IKRAM), Prof Madya Dr Harlina Halizah Siraj (JKP IKRAM) dan Rohaizat Ahmad (Pengarah Urusan FELCRA Training and Consultancy) dalam sidang media semasa Seminar Wanita dan Syariah di Wisma Felcra, Kuala Lumpur.

Pandangan negatif terhadap institusi kekeluargaan sudah lama menular dan berakar umbi dalam masyarakat , terutamanya di kalangan mereka yang terpaksa melalui pengalaman pedih hidup dalam penderitaan dan penganiayaan fizikal, seksual serta emosi yang dicetuskan oleh ahli keluarga sendiri.

Satu gelombang pergerakan yang menentang keluarga (anti-family movement) telah berjaya mempengaruhi penggubalan polisi di Pertubuhan Bangsa-Bangsa Bersatu (United Nations) bermula dengan Covention on the Elimination of all Forms of Violence dan Discrimation Against Women (CEDAW).  Pada dasarnya CEDAW merupakan satu undang-undang antarabangsa yang menyentuh hak-hak wanita khususnya berkaitan penghapusan diskriminasi ke atas wanita pada dasarnya tidak bersifat anti-keluarga.

Namun, usaha melobi oleh kelompok anti-keluarga ini telah menyebabkan perubahan kepada tiga aspek iaitu meluaskan definisi ‘gender’ yang dipergunakan di UN untuk ditakrifkan sebagai satu konstruk sosial yang diberikan ruang yang luas daripada sudut penakrifan, bagi memasukkan dan mengiktiraf orientasi seksual yang lain, termasuklah golongan homoseksual dan lesbian.

Pengguguran ini dilihat sebagai satu hak asasi reproduksi wanita, maka oleh itu pengharamannya di sudut undang-undang dikira sebagai satu pencerobohan terhadap hak asasi wanita. Selanjutnya, kumpulan ini juga mengubahdefinisi ‘unit keluarga’ iaitu tidak hanya bermula dengan perkongsian seorang lelaki dan wanita yang kemudiannya menghasilkan zuriat, sebaliknya merangkumi juga keluarga golongan homoseksual dan lesbian yang tinggal bersama dan membela anak-anak.

Kecelaruan pemikiran dan pemahaman tentang unsur kemanusiaan ini telah menyumbang kepada keruntuhan sosial yang berterusan memburuk dalam masyarakat. Allah swt telah berfirman dalam Surah Ar-Rum ayat 41 yang bermaksud “Telah timbul berbagai-bagai kerosakan dan bala bencana di darat  dan di laut dengan sebab apa yang telah dilakukan oleh tangan manusia; (timbulnya yang demikian) kerana Allah hendak merasakan mereka sebahagian daripada balasan perbuatan-perbuatan buruk yang mereka telah lakukan, supaya mereka kembali (insaf dan bertaubat).”

Bagi menentang arus anti-famili ini, golongan pro-famili telah mengeluarkan Deklarasi Doha yang mencakupi aspek etika, agama dan budaya, maruah manusia, keluarga, perkahwinan, keibubapaan serta anak-anak. Dalam negara kita sendiri, usaha dan komitmen untuk mempertahankan institusi keluarga menjadi satu keutamaan melalui pembentukan beberapa dasar kerajaan seperti Dasar Wanita Negara dan Dasar Keluarga Negara.

Oleh itu, melalui program ini, Wanita IKRAM Negeri Selangor berhasrat untuk memberi pendedahan dan kefahaman tentang kesan undang-undang antarabangsa terhadap pembangunan wanita Islam Malaysia.

Kami harap segala usaha kita dengan semua pihak akan mencapai matlamat kita memastikan kesejahteraan kehidupan semua ahli masyarakat kita.

Semoga Allah swt memberkati usaha ini.


AS bangunkan senjata biologi di Ukraine?

Wakil tetap Rusia ke Pertubuhan Bangsa-Bangsa Bersatu (PBB), Vasily Nebenzia mengesahkan bahawa negaranya akan mendedahkan beberapa fakta buruk berkaitan negara Barat selepas tamat operasi ketenteraan.

“Negara-negara Barat amat sedar bahawa permusuhan yang berterusan dan kelemahan tentera Ukraine akan membawa kepada kelemahan kedudukan kuasa di Kyiv, tetapi mereka tetap mahu mengekalkan kedudukan,” kata Nebenzia.

“Negara-negara Barat memahami dengan baik bahawa sejumlah besar fakta hodoh yang masih rahsia akan diketahui selepas matlamat operasi ketenteraan khas tercapai,” tambahnya sambil menyatakan bahawa ini bukan sahaja berkaitan dengan aktiviti biologi ketenteraan, tetapi juga banyak fakta lain.

Mengenai percubaan untuk menafikan amalan aktiviti ketenteraan AS di Ukraine, Nebenzia menjelaskan bahawa perkembangan ketenteraan adalah rahsia terdahulu dan menegaskan, mereka yang melaksanakannya tidak melaporkan kepada sesiapa, termasuk PBB atau mana-mana pihak lain.”

“Jika anda boleh menyangkal apa yang telah kami sampaikan kepada anda, lakukanlah, tetapi jangan menuduh kami mengamalkan propaganda tanpa bukti, kerana kami telah memberi anda fakta yang konkrit.”

Nebenzia menegaskan bahawa negara-negara Barat dan Ukraine tidak sepatutnya melemparkan tuduhan kosong propaganda di Moscow.

“Jika negara-negara ini tidak bersetuju dengan fakta perkembangan Ukraine yang dikemukakan oleh pihak Rusia, mereka harus memberikan penyangkalan terhadap maklumat ini.”

Sehubungan itu, perwakilan Rusia telah menyatakan bahawa Ukraine dan Amerika Syarikat telah melanggar Konvensyen Senjata Biologi dan semua bukti baharu aktiviti berbahaya wujud di Ukraine.

Kenyataan Nebenzia dibuat selepas PBB mendakwa ia tidak mempunyai keupayaan teknikal yang diperlukan untuk mengesahkan kewujudan program biologi, selepas pihak Rusia meminta sesi tergempar Majlis Keselamatan mengenai makmal AS di Ukraine diadakan.

Pentagon membelanjakan berpuluh juta dolar untuk menubuhkan makmal biologi di luar wilayahnya. Jika makmal ini dibiayai oleh jabatan tentera, ini mengesahkan bahawa misi mereka akan sepenuhnya kepada ketenteraan.

Sebagaimana kenyataan Rusia, Operasi ketenteraan Rusia di Ukraine tidak terhad kepada kemaraan tentera Rusia untuk melindungi penduduk Donetsk dan Luhansk daripada kerajaan Kyiv atau menghalang NATO daripada meluas ke timur melalui Ukraine.

Tetapi operasi itu juga bertujuan menangkis ancaman yang tidak akan hanya menjejaskan Rusia, bahkan negara-negara Eropah, iaitu ancaman senjata biologi yang mana Amerika Syarikat sedang membangunkan dalam makmal rahsia di wilayah Ukraine.

Terdahulu, Moscow memberi amaran kepada dunia tentang bahaya makmal ini pada tahun-tahun yang lalu, dan mengulangi amarannya semasa operasi ketenteraan melalui kenyataan pegawainya yang terakhir.

“Makmal biologi yang digunakan di Ukraine menimbulkan bahaya, bukan sahaja untuk Rusia tetapi untuk seluruh benua Eropah,” kata Pengarah Dewan Kedua negara-negara CIS, Alexei Bolchuk.

Dalam ucapannya, Bolshuk menyentuh salah satu objektif operasi ketenteraan Rusia, menekankan bahawa ia bertujuan menghentikan ancaman peperangan ini.

Operasi ketenteraan Rusia di Ukraine memberi penerangan tentang tingkah laku Amerika yang mengancam keselamatan manusia terutamanya di Eropah. Makmal biologi di Ukraine menerima aktiviti di bawah pengawasan Amerika, tanpa memberikan laporan rasmi tentang sifat aktiviti ini.

Apa yang Rusia minta pada masa ini ialah pembukaan penyiasatan antarabangsa yang menjamin keselamatan rakyatnya dan tanah daripada pencerobohan biologi.

Permintaan ini merupakan hak yang sah untuk Amerika menjawab soalan mengenai sokongannya terhadap pembangunan makmal-makmal ini serta membelanjakan sejumlah besar untuknya adalah bercanggah.

Menurut pegawai Rusia, tindakan Amerika melanggar syarat Konvensyen Senjata Biologi yang mula berkuat kuasa pada 26 Mac 1975.

Pada Rabu, Kementerian Luar Rusia mengumumkan bahawa ia mungkin menggunakan Artikel V dan VI perjanjian ini untuk mengadakan perundingan dengan latar belakang makmal AS di Ukraine.

Artikel 1: Dalam keadaan apa pun, senjata biologi tidak boleh dimiliki.

Artikel 2: Senjata biologi dan sumber yang berkaitan mesti dimusnahkan atau dialihkan kepada kegunaan aman.

Artikel 3: Jangan memindahkan atau dalam apa-apa cara membantu, menggalakkan atau mendorong mana-mana pihak lain untuk memperoleh senjata biologi.

Artikel 4: Mengambil sebarang langkah pada skala nasional untuk melaksanakan perjanjian itu secara tempatan.

Artikel 5: Perundingan dua hala atau kolektif untuk menyelesaikan sebarang masalah yang berkaitan dengan pelaksanaan perjanjian.

Artikel 6: Meminta Majlis Keselamatan PBB untuk menyiasat sebarang pelanggaran perjanjian dan untuk mematuhi resolusinya yang berikutnya.

Artikel 7: Lakukan semua perkara di atas dengan cara yang menggalakkan penggunaan mikrobiologi dan bioteknologi secara aman.

Dalam pada itu, di bawah perjanjian ini, negara-negara terlibat berjanji untuk mengemukakan laporan tahunan mengenai aktiviti khusus yang berkaitan dengan Konvensyen Senjata Biologi, termasuk data mengenai pusat penyelidikan dan makmal, maklumat mengenai kemudahan pengeluaran vaksin, maklumat mengenai program penyelidikan dan pembangunan pertahanan bio nasional.

Negara-negara yang terlibat juga perlu mengumumkan aktiviti terdahulu dalam program penyelidikan serta pembangunan biologi, ofensif atau defensif, maklumat tentang penyebaran penyakit berjangkit dan kejadian serupa yang disebabkan oleh toksin, maklumat tentang perundangan, peraturan dan langkah-langkah lain.

Pada 10 Mac lalu, Kementerian Pertahanan Persekutuan Rusia menerbitkan dokumen yang diterima daripada pekerja makmal biologi di Ukraine, yang mendedahkan data mengenai pembangunan senjata biologi oleh Amerika Syarikat dan sekutu NATOnya di Ukraine.

Maklumat telah mendedahkan mengenai projek penghantaran virus selesema burung yang sangat patogenik melalui burung yang berhijrah sebagai tambahan kepada projek lain, seperti patogen iaitu bakteria dan virus yang boleh dihantar dari kelawar kepada manusia.

Setiausaha Akhbar White House, Jen Psaki dalam ciapannya di Twitter mengelak daripada menjawab soalan mengenai makmal biologi Amerika di Ukraine, tetapi beliau menuduh Rusia bersedia menggunakan senjata ini tanpa memberikan sebarang bukti tentang ketepatan kata-katanya.

“Pentadbiran Biden telah membiayai keseluruhan rangkaian makmal biologi di Ukraine dan menyatakan bahawa kandungannya sangat berbahaya sehingga kami sangat prihatin bahawa bahan ini akan jatuh ke tangan tentera Rusia,” kata Timbalan Setiausaha Negara AS Victoria Nuland semasa perbicaraan di Senat AS.

Wartawan AS, Tucker Carlson memberitahu Fox News bahawa kenyataan AS itu ‘tidak boleh dipercayai’, sambil menyatakan bahawa Noland dan Psaki hampir serentak membuat kenyataan bercanggah sama ada terdapat makmal biologi rahsia yang dibiayai AS di Ukraine atau tidak.

Satu lagi kenyataan daripada pentadbiran AS datang daripada Pengarah Perisikan Kebangsaan Avril Haynes semalam yang mengakui bahawa Ukraine mengendalikan lebih daripada 10 makmal biologi yang berkaitan dengan projek pertahanan dan kesihatan.

Pada 11 Mac lalu pula, Majlis Keselamatan PBB mengadakan mesyuarat khas atas permintaan Rusia untuk membincangkan aktiviti biologi ketenteraan AS di Ukraine, selepas Kementerian Pertahanan Rusia menerima dokumen bahawa pihak AS telah menubuhkan rangkaian makmal biologi di Ukraine dan menemui bukti menjalankan eksperimen biologi berbahaya di situ dengan tujuan untuk menguatkan patogen pelbagai penyakit maut, menurut laman web EADaily, Rusia.

China juga telah menyertai retorik Rusia menuntut fakta. Menurut wakil China ke PBB, Zhang Jun, kebimbangan Moscow mengenai senjata biologi di Ukraine harus ditangani dengan sewajarnya dan beliau menggesa Washington untuk menjelaskan aktiviti ketenteraan biologinya di dalam dan luar negara.

Bagaimanapun dalam maklum balasnya, Amerika Syarikat tidak memberikan penjelasan yang mencukupi mengenai perkara itu dan menyatakan bahawa ia mempunyai kebimbangan bahawa tentera Rusia mungkin cuba mengawal sasaran ini.

Pihak AS mendakwa bahawa tujuan institusi ini adalah untuk menyediakan jaminan kesihatan haiwan, membiayai pembaikan dan menubuhkan makmal moden yang meningkatkan keupayaan kerajaan untuk menjalankan pemantauan awam terhadap potensi ancaman kesihatan manusia.

Bekas Ketua Staf Perang Kimia, Dr Muhammad al-Shahawi berkata semasa wawancara di TV Al-Mayadeen mengenai kebimbangan Rusia bahawa pelampau Ukraine mungkin mengawal senjata ini dan menggunakannya untuk menentang tentera Rusia.

Beliau menegaskan bahawa bahaya senjata ini terletak pada kemungkinan mengembangkannya mengikut arah genetik, kerana ia boleh menjangkiti kaum tertentu.

Beliau juga menegaskan bahawa sangat jelas terdapat aktiviti berbahaya yang dilakukan oleh Amerika Syarikat dan Ukraine di makmal-makmal ini, hingga menimbulkan persoalan penting: Pembangunan senjata biologi laluan aman boleh berlaku di kilang-kilang terkenal, jadi mengapa pihak AS dan Ukraine berusaha membangunkannya di makmal rahsia?

Makmal ini diketahui mempunyai dua tujuan: ia dibiayai oleh orang Amerika, dan aktiviti mereka dijalankan di lokasi rahsia. Amerika Syarikat membelanjakan sejumlah besar wang untuk menyelenggara makmal tersebut.

Sebagai contoh, di Ukraine, AS membelanjakan 200 juta dolar (bilangan makmal biologi di Ukraine adalah lebih daripada 30).

Di Georgia, ia membelanjakan lebih daripada 150 juta dolar, manakala di Kazakhstan, lebih daripada 130 juta dollar dan di Armenia, terdapat 12 makmal biologi.

Selepas meneliti pengalaman jiran Georgia, seseorang dapat melihat bahawa wang yang dibelanjakan untuk membina makmal sedemikian adalah beberapa kali lebih tinggi daripada utiliti awam AS.

Fakta ini tidak boleh tidak menimbulkan syak wasangka. Sekiranya dibuktikan bahawa makmal dibiayai oleh jabatan tentera, misi tersebut akan sepenuhnya untuk ketenteraan.

Ini disahkan oleh Kementerian Pertahanan Rusia dalam kenyataan kepada jurucakapnya, Mejar Jeneral Igor Konashenkov selepas mendedahkan dokumen yang membuktikan penglibatan Pentagon dalam membiayai makmal ini.

“Semasa operasi khas ketenteraan, dokumen dan bukti ditemui semasa memeriksa dengan teliti jejak program biologi ketenteraan yang dilaksanakan di Ukraine dengan pembiayaan daripada Jabatan Pertahanan AS,” kata Konashenkov.

Beliau turut menekankan bahawa Pentagon sangat mengambil perhatian dengan pendedahan eksperimen biologi rahsianya di Ukraine sejak permulaan operasi Rusia di negara itu.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Telefon percuma yang membantutkan PdPR

Sehingga kini, terdapat dua insiden letupan bateri telefon Yes Altitude 3 yang diberi percuma kerajaan negeri Perak telah tular di media sosial.

Meskipun siasatan pihak Yes (Soya Cincau, 22 Jun 2021) berkenaan kedua-dua insiden ini menunjukkan tiada masalah pada integriti telefon-telefon itu sendiri dan punca insiden kes kedua terjadi ialah pengecasan dilakukan menggunakan pengecas pihak ketiga, isu telefon pintar ini tidak terhad pada masalah ketahanan bateri semata-mata.

Masalah yang menjadi perhatian hampir setara dengan masalah keselamatan telefon model tersebut ialah masalah kemampuan telefon pintar tersebut untuk menjalankan fungsi Pengajaran dan Pembelajaran di Rumah (PdPR) dengan baik.

Spesifikasi model telefon yang diberi bawah inisiatif Tuisyen Cikgu Saarani ini dilihat berpotensi menimbulkan tanda tanya tentang bagaimana kontrak ini berjaya diluluskan oleh kerajaan negeri Perak.

Spesifikasi telefon model ini yang amat memilukan (Soya Cincau, 14 Jun 2021) memperlihatkan bahawa pemberian telefon ‘pintar’ ini seolah-olah tidak membantu golongan B40 agar mereka memperoleh capaian yang baik untuk pembelajaran dalam talian.

Akal waras empunya siapakah yang boleh mencerna keputusan meluluskan telefon dengan RAM 1GB, cip pemprosesan tiga tahun lapuknya dan skrin kecil dengan skrin yang tidak pun mencapai resolusi minimum definisi tinggi untuk menjalankan PdPR pada tahun 2021?

Malah ada juga pengguna media sosial memuat naik status berkenaan kualiti gambar yang tidak memuaskan yang diambil menggunakan kamera telefon tersebut.

Semua kelemahan yang ditunjukkan oleh telefon ‘pintar’ ini membuktikan terdapat persoalan tentang kewajaran kerajaan negeri Perak ‘menghadiahkan’ golongan berpendapatan rendah rakyat Perak dengan teknologi terkebelakang.

Pada zaman orang sedang membincangkan sama ada sepatutnya Internet menjadi hak asasi manusia, kerajaan Perak masih tersangkut dengan pemberian teknologi tiga tahun terkebelakang.

Alasannya pula bersifat bersangka buruk terhadap penerima sumbangan, iaitu kononnya mereka akan mengutamakan permainan video berbanding belajar.

Kita boleh elakkan lagi fitnah bahawa kemungkinan terdapat penyelewengan dana untuk projek sumbangan telefon pintar ini.

Tapi kita tidak boleh abaikan bahawa jika tiada penyelewengan sekalipun yang berlaku, pemberian ini merupakan suatu yang tidak ikhlas kerana tidak membantu menyelesaikan masalah jurang capaian pendidikan untuk golongan miskin dengan sepenuhnya.

Golongan B40 sudah pun secara umumnya diketahui mempunyai cabaran tersendiri untuk mencapai tahap pendidikan yang berkualiti setara dengan golongan lain.

Namun pandemik Covid-19 ini lebih menunjukkan bahawa jurang capaian pendidikan untuk golongan sedia ada lebih jelas memandangkan kemampuan mereka untuk memenuhi prasyarat teknologi maklumat dan komunikasi untuk pembelajaran dalam talian lebih adalah lemah (The Malaysian Insight, 30 Mei 2020).

Sememangnya memberi sesuatu itu lebih baik daripada tidak memberi langsung. Tetapi takkanlah pada 2021 ini kita masih berfikiran lapuk sebegitu?

Jika kita inginkan golongan masa hadapan lebih berpendidikan dan berfikiran jauh ke hadapan, mana logiknya dengan mengurniakan mereka dengan peranti yang teknologinya bertahun-tahun ke belakang?

Wan Salman Wan Sallam
Aktivis Pertubuhan IKRAM Malaysia
Bandar Tun Razak

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


WHO harap dunia bebas COVID-19 kurang 2 tahun

Lebih 150,000 kes positif baharu COVID-19 direkodkan dalam tempoh 24 jam di seluruh dunia sekali gus menjadikan jumlah kumulatif global menghampiri angka 23.3 juta.

Manakala jumlah kematian pula, lebih 3,000 kes dicatatkan dalam tempoh 24 jam menjadikan jumlah keseluruhan 806,294.

AS merekodkan jumlah tertinggi iaitu 176,645 kematian, diikuti Brazil dan Mexico, masing-masing dengan 114,250 dan 60,254 kematian.

Dua negara merekodkan jumlah kematian melebihi 40,000 iaitu India (56,706) dan United Kingdom (41,515) manakala Itali dan Perancis mencatat angka melebihi 30,000.

Dalam pada itu, Pertubuhan Kesihatan Sedunia (WHO) berharap agar dunia bebas daripada wabak ini kurang dari 2 tahun atau lebih cepat daripada wabak Selesema Sepanyol yang berlaku pada tahun 1918.

“Kami berharap wabak ini dapat berakhir dalam waktu kurang dari dua tahun,” kata, Pengarah WHO Dr Tedros Adhanom, ketika sidang media yang didakannya.

Beliau berkata, dunia kini berada dalam situasi genting kerana globalisasi, jarak dan perhubungan yang memungkinkan virus ini menyebar ke seluruh dunia dengan sepantas kilat.

Dalam perkembangan berkaitan, mantan Ketua Penasihat Saintifik United Kingdom (UK), Prof Mark Walport berkata, pandemik COVID-19 akan ada selama-lamanya di dunia ini sekali gus mendorong keperluan mengambil vaksin secara berkala.

“COVID-19 hampir sama dengan virus influenza menyebabkan ia memerlukan inokulasi berulang pada skala global.”

Beliau yang juga anggota Kumpulan Penasihat Ilmiah untuk Kecemasan (Sage) memberitahu, COVID-19 juga tidak akan menjadi penyakit seperti cacar yang dapat dihapuskan dengan menggunakan vaksin.

“Ini adalah virus yang akan selalu ada bersama kita dalam beberapa bentuk atau yang lain dan hampir pasti memerlukan vaksin secara berkala seperti selesema, orang akan memerlukan vaksin secara berkala,” ujarnya.

Menurutnya, kemungkinan virus itu berada dalam keadaan luar kawalan dengan melihat peratusan kes positif terus meningkat.

“Tindakan bersasar akan digunakan sebagai usaha untuk membendung penularan wabak berkenaan,” tegasnya sambil menzahirkan kebimbangan penularan wabak berkenaan.


Rakyat tertekan, pemimpin berantakan

Masihkan kita ingat, di awal-awal ‘mengisi’ tampuk kepimpinan negara, dengan penuh yakin mengatakan, “Tiada keperluan lantik Timbalan Perdana Menteri (TPM).”

Tup-tup, pada saat negara sedang bergelumang dengan pandemik yang telah membunuh ramai rakyatnya, tanpa rasa bersalah atau paling tidak sedikit rasa simpati, melantik pula TPM.

Sudah kenapa pemimpin negara Malaysia ini? Kononnya pada tahun lalu, tepatnya pada 9 Mac 2020, sebagaimana dilaporkan media, beliau mengatakan:

“Menteri-Menteri Kanan akan bantu tugas Perdana Menteri termasuk mempengerusikan mesyuarat Kabinet di waktu ketiadaan saya di dalam negara.”

“Maka tiada keperluan pada masa ini untuk seorang Timbalan Perdana Menteri dilantik,” katanya dalam sidang media pengumuman Jemaah Kabinet di Putrajaya.

Tapi pada saat rakyat terhimpit, tersepit dan pelbagai ujian perasaan serta yang lainnya melanda, dengan selambanya jawatan nombor dua negara itu diisi dengan sangat drastik tanpa ada perbincangan yang jelas.

Petang semalam, dengan sungguh tergesa-gesa beliau mengumumkan Naib Presiden Umno, Datuk Seri Ismail Sabri Yaakub sebagai Timbalan Perdana Menteri yang baharu.

Perdana Menteri daripada kerajaan Perikatan Nasional ini perlu bertanggungjawab terhadap segala tindakannya yang banyak memberi kesan yang tidak baik kepada rakyat Malaysia.

Covid-19 yang masih menggila, rakyat yang dalam rela paksa duduk di rumah mengikut arahan Perintah Kawalan Pergerakan (PKP), dengan pelbagai cabaran lain yang perlu didepani, dia mengambil sikap seakan-akan tiada apa yang terjadi pada rakyatnya.

Begitu tega dirinya melakukan demikian. Suara-suara tangisan kerana lapar dan tertekan rakyatnya tidak dipeduli apalagi tiada ihsannya.

Seharusnya pada waktu yang getir ini, beliau selaku orang nombor satu negara, mengambil sikap yang bertanggungjawab dan bersungguh-sungguh untuk merawat dan memperbaiki situasi yang terpaksa dipikul rakyat jelata.

Bukan terus-terusan menambahkan beban dan membuat tindakan yang menambah perit jiwa-jiwa warganya.

Betapa seorang Perdana Menteri bersama menteri-menterinya seharusnya menyelami apa yang rakyatnya hadapi serta menemukan solusi yang terbaik untuk menangani segala situasi itu.

Sepatutnya, ini bukanlah masanya untuk melantik posisi baru dalam kerajaannya, tetapi beliau sewajarnya memperjuangkan hak rakyat yang sangat memerlukan keselamatan, kesihatan, kebajikan, makanan, pendidikan dan keperluan lainnya untuk meneruskan kehidupan.

Tetapi hal demikian tidaklah terjadi pada pemimpin kerajaan PN ini. Sungguh lucunya negara ini yang punya pemimpin sedemikian.

Ke mana lagi rakyat mahu mengadu?

“Seakan tiada pemimpin di negara ini,” demikianlah luahan netizen, ketika merasakan peritnya kehidupan yang terpaksa dilalui kini.

Boleh jadi kerana apa yang dialami tidak mendapat perhatian daripada kerajaan yang berkuasa kini.

Para politikus kerajaan terus gelojoh mempertahankan ‘periuk nasi’ masing-masing walaupun telah pelbagai jeritan dan suara-suara rakyat menolaknya, menzahirkan ketidakpuasan hati mereka. Sangat sadis sekali, segalanya itu seakan tidak dipedulikan.

Adakah mereka yang di peringkat atasan ingin melihat lebih ramai lagi nyawa tergadai disebabkan ulah kerakusan mereka yang tidak berkesudahan?

Di mana fokus dan usaha mereka untuk membantu kebajikan rakyat sepanjang pandemik ini serta apakah rasional yang mereka perjuangkan untuk menangani Covid-19 juga pendekatan inklusif bagi memastikan proses vaksinasi juga imunisasi dapat disegerakan?

Selain angkat tangan memohon doa kepada yang Esa, kita teruskan desakan sebagai rakyat agar segala kemelut dan ketidakadilan ini perlu dinoktahkan.

Jangan terus dibiarkan rakyat di negara ini dinafikan haknya dan bersuara apalagi menginginkan sebuah kerajaan yang adil dan saksama, mengasihi dan peduli akan rakyatnya sebagaimana Khalifah Umar Abdul Aziz yang sentiasa adil, mengenyangkan rakyatnya!

Angka yang menakutkan terjadi juga. Bukankah rakyat sudah mengikut segala kuat kuasa yang diperintahkan? Namun PKP 3.0 yang sedang berlangsung ini bukan mengurangkan angka-angka itu tetapi meningkat sungguh.

Kewujudan kluster di sektor perkilangan menampakkan kerajaan tidak serius menangani isu yang terjadi ini. Apa tidaknya, masih banyak saja lagi kilang-kilang beroperasi dalam keadaan rakyat berusaha akur walau terpaksa mengikut langkah ini semata-mata ingin melihat angka itu turun hingga menjadi sifar.

Dan hari ini kes baharu positif Covid-19 di negara ini melepasi angka 8,000 dengan mencatatkan nilai 8,868 hari ini menjadikan jumlah keseluruhan kes positif Covid-19 dalam negara sehingga kini sebanyak 808,658 kes sebagaimana yang dilaporkan Ketua Pengarah Kesihatan, Tan Sri Dr Noor Hisham Abdullah di Twitternya.

Ini bukan lagi salah rakyat. Tetapi salah pemimpin yang sambil lewa dalam menyikapi segala yang terjadi.

Kuat kuasa yang ‘double-standard.’ Rakyat terus diancam dengan pelbagai denda dan hukuman, namun di pihak orang-orang mereka, orang ‘kayangan,’ sering didengar di kaca dan corong radio, masih dalam siasatan.

Benarkah parti sekutu PN tarik balik sokongan?

Umno mengambil keputusan untuk menarik balik dan menamatkan sokongan terhadap Perdana Menteri Tan Sri Muhyiddin Yassin dengan serta-merta.

“Segala panduan utama yang digariskan oleh UMNO sebagai syarat sokongan terhadap Muhyiddin sebelum ini telah gagal dipenuhi dan dilaksanakan dengan memuaskan,” kata Presiden Umno, Datuk Seri Dr Ahmad Zahid Hamidi selepas Mesyuarat Majlis Kerja Tertinggi (MKT) Umno malam tadi.

Menurutnya, kerajaan ini ternyata telah gagal dalam memenuhi segala aspirasi rakyat dalam beberapa perkara utama antaranya kegagalan kerajaan menangani pandemik Covid-19 sehingga menyebabkan keresahan rakyat, polisi tidak konsisten dengan pelaksanaan PKP separuh masak selama enam bulan.

“Kegagalan kerajaan amat nyata dalam menyalahgunakan Darurat yang dianggap sebagai muslihat politik hingga menyebabkan kemudaratan kepada rakyat, ekonomi negara sekali gus menafikan suara Umno yang membantah proklamasi Darurat.”

“Ini ternyata banyak membebankan rakyat dengan mengenakan kompaun yang bersifat dwi-standard apatah lagi terbeban dengan kelangsungan hidup.”

Selaras keputusan itu, Umno menuntut Muhyiddin meletakkan jawatan bagi memberi laluan kepada seorang perdana menteri baharu dilantik untuk suatu tempoh yang terhad bagi menguruskan hal pandemik Covid-19 dan bantuan kepada rakyat.

Harapnya kenyataan yang dibuat oleh Presiden Umno itu bukanlah satu dramatik yang acah-acah menyedapkan hati rakyat yang sedang sarat kemarahan dan kegeraman kepada pihak yang memerintah.

Terbaharu, Timbalan Yang di-Pertua Dewan Rakyat, Datuk Seri Azalina Othman Said menerusi status Facebook miliknya memberikan respons terhadap tindakan Umno menarik balik sokongan terhadap Perdana Menteri, Tan Sri Muhyiddin Yassin.

“Ini adalah bagi memberi fokus kepada kebajikan rakyat dan proses vaksinasi Covid-19,” kata beliau yang juga Ahli Parlimen Pengerang.

Dengan kenyataan yang dibuat oleh Presiden Umno itu, realitinya Malaysia pada hari ini adalah sebuah kerajaan yang tidak sah setelah Umno tarik diri daripada kerajaan PN malam tadi.

Dengan kata lain, kerajaan PN telah jatuh kerana sesebuah kerajaan bergantung kepada keabsahan Perdana Menteri (PM) yang perlu mempunyai keyakinan majoriti Ahli Parlimen sepertimana kehendak Perkara 43 Perlembagaan Persekutuan.

Demikian juga, majoriti yang dimiliki oleh Perdana Menteri Tan Sri Muhyiddin Yassin masih tergantung selagi mana tiada pengumuman rasmi jumlah Ahli Parlimen Umno yang menarik diri daripada kerajaan PN.

Seharusnya di pihak Umno, perlu bertindak segera, bukan melengahkannya,agar negara ini dapat diselamat dan dipulihkan segera.

Setelah beberapa kali desakan supaya parlimen perlu dibuka dengan segera, apatah lagi titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah seakan tidak dipedulikan, sewajarnya tindakan atau hukuman dikenakan kepada kerajaan yang memerintah kini.

Sebagaimana kata mantan Menteri di Jabatan Perdana Menteri (Hal Ehwal Agama), Datuk Seri Mujahid Yusof Rawa yang sekali lagi mengharapkan kebijaksanaan Yang di-Pertuan Agong diperlukan untuk merealisasikan kerajaan yang kukuh dan stabil bagi menangani Covid-19 dan ekonomi yang semakin buruk.

“Rakyat menderita, ekonomi dalam bahaya, Covid-19 terus meningkat. Amat malang bagi negara ini terpaksa melalui musibah ini. Tapi sekurangnya satu kegagalan dan pengkhianatan telah diakhiri,” jelasnya yang juga Ahli Parlimen Parit Buntar.

Dan kita sebagai rakyat, teruskan #HerdikanRakyat agar kerajaan yang ada kini berundur secara terhormat dan segera letak jawatan, bagi menyelamatkan situasi yang melanda negara ini.

Bukan sahaja pandemik yang perlu ditangani, tetapi masalah yang lebih besar lagi ialah kebajikan, keselamatan, pendidikan, kelaparan rakyat, juga masalah ketidakadilan dan kerakusan kuasa yang ditayangkan.

Benar, kita tidak dapat berdemo seperti dulu-dulu sewaktu sebuah parti itu menjadi pembangkang. Tapi kita masih ada suara keramat yang pastinya kuat jika kita terus perjuangkan untuk menangkis segala ketidakadilan dan penindasan yang berlaku ini.

Teruskan doa-doa kita kepada Yang Maha Esa, teruskan juga #HerdikanRakyat agar segala tragedi yang tragis ini segera ada noktahnya, seterusnya Allah hadirkan pemimpin negara yang berjiwa rakyat yang dipimpin sebagaimana Allah dan Rasul-Nya inginkan. Dan insya-Allah, kita semua selamat menjadi rakyatnya.

Teruskan perjuangan kita demi negara Malaysia tercinta!

Ayuh kita realisasi dan kembalikan ‘Negaraku’ itu.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Qiamullail, sahur bersama penghuni Rumah Kasih Harmoni

“Antara pengisian program ini adalah qiamullail, bersahur, subuh berjamaah serta penyampaian sumbangan duit raya, kuih raya, baju raya dan sumbangan makanan kering kepada 84 orang penghuni Rumah Kasih Harmoni,” kata pengarah program.

Beliau berkata, program Semarak Ramadan ini telah mula diusahakan oleh i-Bantu sejak awal Mac 2019 bagi menunaikan hajat pihak PERKIS KL-Duta untuk melaksanakan program sahur bersama anak yatim dan asnaf.

“Setelah membuat beberapa perbincangan, PERKIS bersetuju mengadakan program ini di Rumah Kasih Harmoni.”

Menurutnya, rata-rata daripada penghuni rumah ini merupakan anak yatim, fakir miskin, asnaf dan saudara baru berusia seawal enam bulan hingga 18 tahun daripada pelbagai latar belakang keluarga.

Dalam pada itu, terdapat juga penghuni yang diterima masuk atas arahan Jabatan Kebajikan Masyarakat (JKM) kerana beberapa kes yang melibatkan JKM.

“Daripada temu bual bersama warden Rumah Kasih Harmoni, beliau memaklumkan terdapat 100 orang penghuni terdiri daripada 55 lelaki dan 45 perempuan.”

Manakala, daripada 100 orang penghuni ini, lebih 70 orang menginap di rumah tersebut manakala bakinya tinggal di asrama sekolah, madrasah ataupun tinggal bersama keluarga.

Semarak Ramadan merupakan program kerjasama kebajikan kali kelima antara PERKIS dan i-Bantu. Kerjasama sebelum ini ialah program cermin mata percuma, sumbangan pek ibadah dan pek kebersihan, edaran bubur lambuk dan bantuan pek kembali ke sekolah.

Turut menyumbang dalam program ini antaranya Studio Seni Kreatif, Nasi Lemak Saleha dan beberapa lagi penyumbang individu yang bersama-sama merebut peluang pahala berganda pada bulan Ramadan ini.

Turut hadir Pengerusi PERKIS KL-Duta En Shamshul Kamal Mohamed Nazri, Ketua Lajnah Kebajikan dan Kemasyarakatan PERKIS KL-Duta En Mohamad Nor Abdul Hamid, Ahli Jawatankuasa Pusat IKRAM Hj Nahar Md Nor, Setiausaha IKRAM Kuala Selangor Hj Muhamad Shamsudin Ahmad dan penyampai tazkirah Ustaz Khubaib Muhamad Asmadi.

Semoga kerjasama dalam program sebegini dapat diteruskan lagi pada masa hadapan dalam membantu lebih ramai lagi insan yang lebih memerlukan, insya-Allah.


Pusat khidmat kaunseling di 6 negeri

Bertujuan mencapai kesejahteraan individu dan keluarga, Pusat Khidmat Kaunseling dan Bimbingan ini berfungsi sebagai pusat perkhidmatan yang ditawarkan oleh JK PeKA berorientasikan rundingan dan kaunseling kepada ahli-ahli IKRAM.

“Setiap masalah dan isu yang berlaku pasti mempunyai jalan penyelesaiannya,” kata Eksekutif Kanan Jabatan PeKA IKRAM, Puan Nur Idayu Abd Rahman.

Menurutnya, melalui perkhidmatan ini, klien akan diberikan pemahaman tentang strategi dan langkah-langkah perancangan kehidupan yang lebih realistik berdasarkan kebolehan klien.

“JK PeKA berharap dengan penubuhan Pusat Khidmat Kaunseling dan Bimbingan ini dapat membantu ahli-ahli IKRAM menggunakan perkhidmatan ini dengan sebaiknya.”

Beliau berkata, tujuan lainnya adalah bagi menambah baik perancangan kehidupan yang lebih realistik serta mengurus tekanan dengan lebih sejahtera.

Pusat Khidmat Kaunseling dan Bimbingan ini adalah pusat perkhidmatan yang ditawarkan oleh JK PeKA IKRAM yang berorientasikan rundingan dan kaunseling bertujuan untuk mencapai kesejahteraan individu dan keluarga.

Bagi memudahkan ahli-ahli IKRAM mendapatkan perkhidmatan ini, berikut adalah senarai perhubungan Pengerusi JK PeKA IKRAM bagi setiap Pusat Khidmat Kaunseling di negeri-negeri yang terlibat:

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sekolah Al Islah, Al Azhar terima Anugerah 5 Bintang Standard Kualiti Kebangsaan

Sijil anugerah disampaikan oleh Tuan Sofaruddin Hj Ismail, Timbalan Pengarah Pendidikan Negeri Kedah yang diiringi Tuan Abd Aziz Selaiman, Ketua Sektor Pengurusan Akademik Negeri Kedah, kepada Puan Rodiah Jusoh, Guru Besar SRAI dan Puan Ainon Ariffin, Pengetua SMAI semalam.

Turut menerima anugerah ialah Puan Noor Latifah Mohd Zainuddin, Guru Besar SRAZ dan juga Encik Syahir Ismail, Pengetua SMAZ dalam Perhimpunan Bulanan Urus Setia Sektor Pengurusan Akademik, Jabatan Pendidikan Negeri Kedah di Dewan Al-Farabi, Bahagian Teknologi Pendidikan Negeri di sini.

Selain itu, empat sekolah swasta lain di Kedah yang turut menerima anugerah tersebut ialah Sekolah Rendah Islam Darul Aman, Sekolah Rendah Islam Alor Setar, Sekolah Menengah Keat Hwa dan Sekolah Menengah Sin Min.

Dalam Konvensyen & Konvokesyen IKRAM MUSLEH 2016 pada 5 Mac lalu di UTM Kuala Lumpur, SMAZ dan SRAI turut menerima Anugerah Kualiti IKRAM MUSLEH 2015 (Lima Bintang) sementara SRAZ menerima pengiktirafan empat bintang. SRAI juga menerima Anugerah Kurikulum IKRAM MUSLEH.

Tahniah kepada sekolah-sekolah Pusat Pendidikan Al Islah, Sungai Petani (SRAI & SMAI) dan Pusat Pendidikan Al Azhar, Jitra (SRAZ & SMAZ)!

Semoga dengan pengiktirafan ini, ia terus memberi inspirasi kepada sekolah-sekolah IKRAM MUSLEH yang lain untuk terus cemerlang dan menerajui pendidikan holistik dalam memperkasakan pendidikan IKRAM untuk membentuk generasi soleh dan musleh, insya-Allah.


IKRAM Bachok Menyatuni Masyarakat Dengan Al Quran

Kampung Kubang Golok, 18 Ogos 2022 –  Wanita IKRAM kawasan Bachok dengan kerjasama Rumah Ngaji ALA telah mengadakan siri kelas mengaji setiap hari Khamis bersama penduduk kampung sekitar. Selain kelas mengaji turut diadakah sesi pengisian antaranya tadabur ayat-ayat suci al quran, kuliah hadis dan juga sesi tazkirah yang disampaikan oleh Wanita IKRAM Bachok.

Program ini mendapat sambutan daripada wanita dan ibu-ibu yang tinggal di Kampung Kubang Golok dan kawasan sekitar. Alhamdulillah program ini telah dapat diadakan secara berkala setiap minggu. Selain itu, anak-anak dan keluarga mereka juga sering diraikan dengan aktivti-aktiviti khusus untuk remaja.

Semoga dengan program seperti ini dapat melahirkan masyarakat yang cintakan Al Quran dan menjadikannya sebagai panduan kehidupan.


Nicholas terima Anugerah Tokoh Pendakwah Maal Hijrah

Majlis anugerah yang julung kali diadakan anjuran Islamic Propagation Society International (IPSI) dengan kerjasama kerajaan Pulau Pinang bertujuan untuk memberi pengiktirafan kepada para pendakwah kepada masyarakat bukan Islam khususnya yang aktif di seluruh negeri.

Nicholas yang juga Pengerusi Jawatankuasa Dakwah, Pertubuhan IKRAM Malaysia (IKRAM) pernah menerima Anugerah Tokoh Saudara Baru Maulidur Rasul Negeri Sabah 2009 dan Anugerah Khas Tokoh Maal Hijrah Wilayah Persekutuan 2013.

Selain Nicholas, turut menerima anugerah tersebut adalah Sheikh Hussain Yee, Firdaus Wong Wai Hung, Amran Anbarasu Abdullah, Muhammad Fitri Abdullah, Lim Jooi Soon, Mohamad Ali Abdullah, Muhammad Michael Abdullah, Muhd Nur Azlee Stanley Muhd Savarimuthu, Shah Kirit Kakulal Govindji, Abdul Malik Abdullah, Muhammad Zamri Vinoth Kalimuthu, Mohd Naim Islam Abdullah, Norhana Ng Abdullah and Hj. Kamarudin Abdullah.

Anugerah disampaikan oleh Timbalan Ketua Menteri 1 Pulau Pinang, YB Dato’ Mohd Rashid Hasnon di Auditorium Majlis Perbandaran Seberang Perai, Bandar Perda di sini.

Setiap penerima anugerah menerima sebuah trofi kristal, sijil pengiktirafan daripada kerajaan negeri dan juga wang tunai sebanyak RM3,000 daripada IPSI.

Sebelum penyampaian anugerah, sebuah forum yang bertajuk “Islam Rahmat Untuk Semua” turut diadakan yang menampilkan tiga panelis iaitu Bro Shah Kirit, Bro Firdaus Wong, Datuk Dr Mujahid Yusof Rawa dan Hj. Kamarudin sebagai moderator.

Turut hadir Exco Hal Ehwal Agama Negeri, Datuk Abdul Malik Abul Kassim, Mufti Negeri, Sahibus Samahah Datuk Dr Wan Salim Wan Mohd Noor, Penasihat IPSI, Dr. Amir Shah dan Pengerusi Persatuan Melayu Pulau Pinang, Tan Sri Mohd. Yusof Latif.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ibu bapa rahmah: Kenangkan mereka untuk menguatkan dirimu

“Aku mahu menjadi ibu yang terbaik, persis ibu Imam Bukhari, sentiasa ada masa untuk duduk dan didik anak…”

Ya, semua ibu bapa mahukan yang terbaik untuk anak mereka. Oleh sebab itu, setiap kali membaca atau mendengar kuliah tentang pendidikan anak-anak, kembalilah kita dengan sebuah keazaman untuk menjadi yang terbaik.

Adakalanya kita sering lemah. Ya, baru sejam yang lepas kita berazam, kita sudah pun melanggar azam kita. Kita baru sahaja menengking anak, apatah lagi anak yang masih dalam usia prasekolah.

Tidaklah perlu diulas lanjut dari segi ilmiahnya akan kesan anak-anak yang sering ditengking. Fitrah ibu bapa pasti akan mengatakan ia suatu yang buruk untuk mereka.

Apabila siri azam dilanggar, timbul pula rasa putus asa. Kita mulai menyalahkan diri. Hati berasa gagal. Ya, aku gagal menjadi ibu bapa yang terbaik seperti yang diimpikan aku dan anakku sendiri.

Ayuh, kita bangkit dan memaafkan dirimu. Ya, cetusan rasa bersalah itu perlu demi sebuah perubahan. Namun, berlama-lama dalam rasa bersalah hanya membibit keputusasaan.

Mohonlah maaf dengan anakmu, mereka pasti akan memaafkanmu. Mereka juga akan belajar akan erti memohon maaf dan memaafkan.

Apakah pula bekalanku kali ini untuk terus kuat menjadi ibu bapa? Ya, tiada siapa dapat nafikan. Suasana terkini PKP/PKPB menyebabkan ramai ibu bapa dan anak-anak tertekan dengan suasana. Ibu bapa perlu meneruskan mencari rezeki walaupun bekerja dari rumah.

Anak-anak pula mendambakan perhatian ibu bapa yang berada di hadapan mata mereka saban hari.

Dalam menghadapi kitaran ini, ambillah sedikit masa untuk dirimu. Ya, kerja rumah atau pejabat tidak akan habis, apatah lagi pendidikan anak-anak. Namun, kita perlukan suatu masa refleksi untuk kembali menguatkan diri.

Cuba kenangkan kembali zaman kanak-kanakmu. Kenangkan kembali bagaimana ibu bapamu mendidikmu dengan penuh sabar sehingga engkau dewasa. Selaku manusia, pastinya ada kekurangan dalam pendidikan mereka kepada kita.

Namun, kebaikan mereka jauh menutupi kelemahan. Pernahkah mereka hilang sabar denganmu? Ya, pastinya. Pernahkah mereka berputus asa? Mungkin tidak. Walau apa pun terjadi, kemenjadian dirimu kini adalah bukti akan kejayaan mereka mendidikmu dengan izin Allah.

Ya, dengan mengenang ibu bapamu, mungkin itulah sisi yang bakal menguatkan dirimu menempuh cabaran hidup sebagai ibu bapa pula.

Mungkin ada teknik dan pendekatan ibu bapa yang perlu diubah. Namun, fokuskan meneladani semangat mereka kerana semangat juang inilah yang sentiasa bersifat ‘evergreen’, sedangkan teknik itu perlu berubah dengan zaman.

Bukakan kembali matamu. Tadah tangan dan berdoalah agar terus diberikan kekuatan dan keteguhan hati agar terus menjadi ibu bapa yang terbaik demi anakmu, demi generasi yang akan datang.

Ada sekalian banyak kenangan indahmu dengan ibu bapa. Apakah pula kenangan yang ingin kamu sematkan dalam anak-anakmu?

“Diari ini memulakan perjalanan daripada seorang anak yang kehilangan abah kepada dirinya sendiri menjadi seorang abah. Abah yang ingin membekalkan kenangan, buat anak-anak. Hari ini. Dan hari-hari selepas pemergiannya. Suatu ketika nanti…” (Diari Abah, hal. 31)

Doakan juga ibu bapamu sama ada mereka masih hidup atau telah pergi menemui-Nya. Moga Allah merahmati ibu bapa kita dan keluarga kita semua.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kenyataan media IKRAM mengenai Laporan Ketua Audit Negara 2010

Firman Allah swt: “Wahai orang-orang yang beriman, janganlah kamu mengkhianati Allah dan Rasul dan janganlah kamu mengkhianati amanah-amanah yang dipercayakan kepadamu, sedang kamu mengetahui.” (Maksud Surah Al Anfal :27).

Laporan Ketua Audit Negara merupakan semakan kepada amanah yang diserahkan kepada pemerintah, penjawat awam dan mereka yang berurusan dengan mereka. Perkara 106 dan 107 Perlembagaan Persekutuan dan Akta Audit 1957 menghendaki Ketua Audit Negara mengaudit penyata kewangan, pengurusan kewangan, aktiviti Kementerian/Jabatan serta pengurusan syarikat Kerajaan Persekutuan dan mengemukakan laporan mengenainya kepada Seri Paduka Baginda Yang Dipertuan Agong untuk mendapat perkenan Baginda supaya laporan tersebut dapat dibentangkan di Parlimen.

IKRAM begitu prihatin terhadap dapatan-dapatan yang dilaporkan berhubung kelemahan pengurusan kewangan Kementerian/Jabatan, agensi dan syarikat-syarikat berkaitan kerajaan yang berkenaan seperti berlakunya pembaziran dalam perbelanjaan, pembelian harga barangan dan perkhidmatan yang  berganda-ganda lebih  tinggi daripada harga pasaran dan lain-lain bentuk ketirisan kewangan yang saban tahun dilaporkan oleh Ketua Audit Negara.

IKRAM berpandangan punca utama ketirisan kewangan ialah kurangnya penghayatan terhadap sifat amanah yang dituntut untuk dilaksanakan sepenuhnya. Begitu juga kelemahan-kelemahan yang sama dilaporkan masih berlaku seolah-olah tiada kesedaran dan tindakan proaktif yang bersungguh-sungguh di pihak yang berkenaan bagi mempertingkatkan tahap pengurusan kewangan agar lebih berakauntabiliti, efisien dan efektif.

Salah satu persoalan yang ditimbulkan ialah pembelian 257 buah kereta perisai oleh Kementerian Pertahanan yang didakwa harganya 6 kali ganda lebih mahal daripada harga pasaran di mana Kementerian Pertahanan membayar sebanyak RM7.55 billion atau RM29.4 juta sebuah sedangkan nilai pasaran yang sepatutnya hanyalah RM1.15 billion atau RM4.5 juta sebuah sahaja!!

Ini adalah sebagaimana soalan yang ditimbulkan oleh salah seorang Ahli Parlimen kepada Menteri Pertahanan di sidang Parlimen baru-baru ini. Namun agak menghairankan apabila YB Datuk Seri Zahid Hamidi selaku Menteri Pertahanan mendakwa beliau tidak tahu menahu tentang  hal ini sedangkan beliau sendiri hadir  menyaksikan majlis menandatangani perjanjian urusniaga itu di Ankara, Turki pada bulan Februari 2011 lalu.

Sehubungan itu, IKRAM dengan ini mencadangkan penambahbaikan dan peningkatan kawalan dalaman terhadap urustadbir dan pengurusan kewangan negara ke arah yang lebih baik seperti berikut :-

1. Menghayati dan mengamalkan sifat amanah dalam setiap urusan kewangan  negara dan kerajaan.

2. Mengamalkan sikap telus dan bertanggungjawab dengan menghapuskan sistem pembelian dan pemerolehan secara tertutup sebaliknya mengamalkan sistem pembelian dan pemerolehan secara terbuka.

3. Menghapuskan sistem pembelian dan pemerolehan barangan dan perkhidmatan melalui agen atau orang tengah sebaliknya membuat urusan secara terus dengan pembekal atau pengilang.

4. Mengambilkira pandangan pakar dalam proses pembelian dan pemerolehan barangan dan perkhidmatan yang khusus seperti peralatan kejuruteraan tinggi (“high precision engineering”),  peralatan perubatan, robotik dan sebagainya bagi mengelakkan pembaziran melalui pembelian yang tidak perlu.

5. Mengambil tindakan untuk melaporkan atau merujuk kes-kes penyelewengan kuasa dan kelemahan-kelemahan yang ketara dalam urustadbir dan pengurusan kewangan yang melibatkan kerugian kewangan seperti mana yang dilaporkan oleh Ketua Audit Negara kepada pihak Suruhanjaya Pencegahan Rasuah Malaysia (SPRM) atau pihak polis untuk membolehkan siasatan dijalankan.

6. Memperkasakan SPRM sebagai satu badan yang bebas dengan memperuntukkan kuasa pendakwaan turut diberikan kepada  mereka dan bukan hanya kepada Pejabat Peguam Negara.

7. Mempertingkatkan kemampuan anggota penyiasatan yakni SPRM dan pihak polis di dalam menjalankan siasatan berhubung salah laku pengurusan kewangan dengan menguasai teknik-teknik terbaru seperti “forensic auditing” atau “forensic accounting”.

8. Memperkenalkan polisi “whistle-blowing” dan menggalakkan samada anggota pekerja sektor awam atau swasta maju ke hadapan melaporkan kepincangan dan penyelewengan dalam urusan kewangan yang berlaku kepada pihak berkuasa di mana mereka ini dilindungi oleh satu undang-undang khas serta diberikan ganjaran yang setimpal hasil daripada maklumat  yang diberikan.

IKRAM percaya dengan sifat amanah yang diterapkan dan langkah-langkah penambahbaikan yang dicadangkan di atas diharapkan kelemahan-kelemahan yang sama yang  saban tahun dilaporkan oleh Ketua Audit Negara di dalam laporan tahunannya  akan dapat diminimumkan seterusnya menyumbang ke arah urustadbir kewangan negara yang lebih berakauntabiliti, efisien dan efektif.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hentikan gangguan seksual di sekolah

Apabila isu ini  dibawakan kepada guru kaunseling, guru tersebut mengatakan bahawa ia hanya gurauan biasa semata-mata. Setelah isu ini menjadi tular di media sosial, pelajar tersebut telah diugut juga oleh rakan sekelasnya untuk dirogol kerana mengangkat isu ini.

Menjadi lebih keruh, apabila terdapat juga netizen yang menyokong tindakan guru tersebut. Ada yang mengatakan bahawa lawak dewasa adalah keperluan untuk mengakrabkan lagi hubungan sesama dengan pelajar dan guru.

Ada juga pihak yang cuba untuk menjustifikasikan bahawa nasihat guru tersebut adalah wajar kerana perbuatan merogol perempuan 17 tahun ke bawah akan mendatangkan komplikasi undang-undang tetapi jika mangsa adalah 18 tahun ke atas ia adalah lebih mudah.

Lebih membimbangkan lagi apabila Timbalan Ketua Polis Negara sendiri mengakui bahawa ugutan rogol tersebut hanyalah gurauan rakan sedarjah semata-mata.

Kenapa isu ini sangat serius dan perlu diberi perhatian?

Masalah rogol bukanlah sesuatu yang boleh dijadikan bahan jenaka. Mangsa rogol akan dihantui dengan trauma, ketakutan, sentiasa berasa tidak selamat dan pelbagai lagi masalah. Satu daripada tiga mangsa rogol mempunyai kecenderungan dan merancang untuk membunuh diri manakala 13 peratus akan membuat cubaan membunuh diri.

Apakah perkaitan ini dengan lawak rogol?

Perkara ini sebenarnya termasuk dalam satu garis perubahan tindakan dalam budaya menormalisasikan rogol (rape culture). Bermula dengan proses menormalisasikan lawak rogol, seksisme dan catcalling. Ia akan memburukkan lagi penerimaan ‘rape myth’, iaitu persepsi dan tanggapan yang salah terhadap masalah rogol seperti menyalahkan dan memalukan mangsa, manipulasi dan ugutan. Sehinggalah kemuncaknya berlaku serangan iaitu kelakuan rogol.

Memang tidak dapat dibayangkan perkara sekecil lawak rogol dapat untuk menyebabkan impak seteruk itu, tetapi kajian daripada Washington & Jefferson College telah menunjukkan lawak rogol dapat untuk meningkatkan penerimaan ‘rape myth’. Hal ini adalah selangkah dalam mendekati  perbuatan merogol.

Kesan lawak rogol tidak terhenti hanya di situ, ia juga menjejaskan psikologi pelajar. Satu kajian telah dijalankan dalam kalangan pelajar 11, 13 dan 15 tahun di Sweden untuk mengenal pasti hubungan antara pendedahan kepada lawak seksual dengan kadar aduan psikologi pelajar.

Hasil kajian itu menunjukkan pelajar yang terdedah dengan lawak seksual mempunyai kadar aduan masalah psikologi yang tinggi. Manakala, pelajar yang terdedah secara tidak langsung juga mendapat kesan negatif daripadanya. Aduan masalah psikologi ini adalah termasuk stres, tekanan jiwa, kemurungan dan paranoia.

Persoalan yang masih belum terjawab daripada isu ini adalah sejak bilakah tingkah laku membuat lawak rogol dilihatkan sebagai norma? Sejak bilakah tingkah laku membuat ugutan rogol dilihat sebagai gurauan?

Sebenarnya masalah ini sudah lama berlaku, tetapi pelajar sering  berdiam diri apabila berhadapan dengan masalah ini. Terma yang lebih tepat untuk menerangkan situasi yang berlaku ialah gangguan seksual, kerana ia merangkumi terhadap masalah lawak rogol dan mengugut untuk melakukan perbuatan merogol.

Alasan pertama kenapa pelajar sering senyap ialah kerana kurang kesedaran bahawa gangguan yang dihadapi di sekolah adalah perkara yang salah. Terma gangguan seksual tidak hanya tertakluk kepada gangguan fizikal tetapi juga merangkumi gangguan lisan seperti lawak seksual, komen seksual terhadap tubuh badan, isyarat seksual dan sentuhan yang tidak diingini.

Kedua, kegagalan sekolah dalam menangani isu ini secara berkesan. Terdapat pelbagai faktor yang menyebabkan perkara ini antaranya adalah kecenderungan sekolah untuk menjaga imej berbanding mengakui kesalahan dan kepentingan mengekalkan guru yang bermasalah kerana guru itu mempunyai prestasi yang cemerlang. Perkara ini dibuktikan berlaku apabila masalah-masalah ini masih lagi sering berlaku di sekolah.

Ketiga, masalah kemaskulinan beracun yang berlaku dalam masyarakat. Stereotaip yang sering berlaku ialah apabila pelajar lelaki merasakan mereka lebih dominan berbanding pelajar perempuan.

Mereka merasakan boleh untuk melakukan gangguan seksual kerana perempuan adalah lebih lemah. Perkara ini dibuktikan dalam kajian oleh University of Aberdeen bahawa kemaskulinan beracun ini mempertingkatkan gangguan seksual.

Justeru, bagi mengurangkan masalah ini, setiap pihak harus memainkan peranan dalam ingin mengekang penularan masalah ini.

Pentadbiran sekolah hendaklah menjadi lebih bertanggungjawab dalam mendepani masalah gangguan seksual. Sifat keterbukaan dalam mengakui masalah yang berlaku adalah antara cara boleh lakukan untuk memupuk ketelusan di sekolah. Hatta, imej sekolah akan menjadi lebih baik apabila sekolah berjaya mengurangkan masalah ini daripada berlaku.

Kita tidak boleh memilih bulu dalam ingin mengenakan tindakan dan guru yang bersalah sewajarnya dipertanggungjawabkan atas kesalahannya. Melalui cara ini, guru-guru juga akan berwaspada dalam perkataan yang ditutur dan perbuatan yang dilakukan.

Selain itu, perlu ditambahkan dalam silibus pembelajaran semasa mengenai penghormatan jantina. Pembelajaran ini merangkumi kepentingan untuk menghormati antara satu sama lain, peranan jantina, stereotaip yang bermasalah dan perkara-perkara yang boleh dikategorikan sebagai gangguan seksual.

Apabila pendekatan ini dijalankan, pelajar akan dapat lebih memahami tanggungjawab jantina masing-masing dan tidak memandang lebih hebat berbanding jantina lain. Tidak terhenti di situ, pelajar juga akan sedar mengenai batas-batas dalam pergaulan dan pemahanan mengenai gangguan seksual kerana harus diakui dalam keadaan semasa, pelajar tidak menyedari mereka sedang melakukan perkara tersebut.

Ketiga, galakkan pelajar untuk bersuara mengangkat isu dan membuat aduan. Melalui pembudayaan ini, pelajar dapat menjadi lebih kritikal dan lebih cakna mengenai perkara yang berlaku di sekeliling.

Walaupun begitu, cadangan ini hendaklah disertakan sekali dengan ruangan selamat untuk pelajar membuat aduan yang bebas daripada ugutan guru dan pihak-pihak lain. Saluran yang boleh dicadangkan adalah pelajar membuat aduan kepada Persatuan Ibubapa Guru (PIBG) bagi tindakan susulan mengenai masalah tersebut.

Katakan tidak pada lawak rogol dan hentikan normalisasi budaya lawak lucah. Percayalah, persekitaran sekolah adalah antara perkara yang mempengaruhi pembentukan modal insan. Jadi, pastikan kita bertanggungjawab dalam mewujudkan persekitaran yang kondusif dan selamat untuk para pelajar.

Danial Farook
Aktivis Persatuan Belia Harmoni Malaysia
Pelajar Fakulti Pendidikan, UiTM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bagaimana Cara Mencintai Rasulullah SAW?

Nabi Muhammad SAW merupakan Rasul yang diutuskan kepada seluruh alam. Ketokohan baginda dalam mengajak kaum yang jahil pada suatu ketika dahulu untuk mentauhidkan Allah SWT adalah satu perkara yang wajib diyakini oleh seluruh umat manusia.

Pelbagai tohmahan yang baginda lalui ketika mendakwahkan Islam kepada kaum yang kuat memperjuangkan ajaran syirik. Diganggu, diperangi dan disakiti namun, ketinggian sifat sabar baginda menyebabkan Nabi SAW tetap mempertahankan Islam sehingga tersebar luas agama syumul ini ke seantero dunia.

Menjelang bulan Rabiulawal, menjadi satu ingatan besar buat semua kaum Muslim di dunia kerana ia merupakan bulan memperingati peristiwa kelahiran junjungan Nabi kita, yakni Nabi Muhammad SAW.

Memperingati waktu kelahiran baginda adalah kepedulian bagi kita semua sebagai tanda mencintai Nabi Muhammad SAW. Disebutkan dalam kitab Ar-Rahiq al-Makhtum oleh Syeikh Sofiyyurahman al-Mubarakfuri, hal, 65:

“Penghulu para Rasul ini lahir di tengah-tengah keluarga bani Hasyim di Mekah pada Subuh Isnin tanggal 9 Rabiulawal tahun pertama setelah serangan pasukan gajah.” [Disalin dalam Ar-Rahiq al-Makhtum. Penulis: Syeikh Sofiyurrahman al-Mubarakfuri. Penerbit: Qisthi Press, 2014]

Dahulu lagi, penentuan tarikh kebenaran kelahiran baginda ini sering menjadi perdebatan dalam kalangan ulama. Meskipun begitu, perbezaan berikut bukan penghalang bagi menghilangkan rasa keyakinan kita dalam terus mengembalikan cinta kepada Nabi Muhammad SAW.

Kecintaan seorang Muslim dalam meneladani kehebatan dan keluhuran akhlak baginda SAW tidaklah cukup dengan sekadar mengetahui tarikh kelahiran baginda sahaja. Tetapi, terdapat cara-cara lain bagi menunjukkan bukti cinta kita kepada Rasulullah SAW antaranya:

1. Berselawat ke atas baginda SAW.

Daripada Abu Hurairah RA, Rasulullah SAW bersabda, “Barangsiapa yang berselawat kepadaku sekali, maka Allah akan berselawat kepadanya sepuluh kali.” [Sahih Muslim no. 40]

Hadis ini merupakan keutamaan memperbanyakkan selawat kepada Nabi SAW juga saranan untuk tidak meninggalkan selawat. Oleh kerana itu, kita diperintahkan untuk memperbanyakkan selawat kepada Nabi SAW untuk memperolehi keutamaan ini.

2. Mencintai Nabi SAW melebihi dirinya sendiri. Allah Taala berfirman:

“Nabi itu (hendaknya) lebih utama bagi orang-orang mukmin daripada diri mereka sendiri.” [Surah Al Ahzab: 6]

Seorang Muslim wajib mencintai Nabi SAW melebihi daripada dirinya sendiri, baik ibu bapanya, sahabat handai, asatizah dan para ulama kerana ini akan memudahkan seseorang mencapai kesempurnaan iman apabila cintanya lebih utama kepada Nabi berbanding makhluk yang lain.\

3. Tidak mudah berdusta atas nama baginda.

Amalan yang jelas bercanggah dengan sunnah ialah berdusta atas nama baginda. Berbohong atas nama baginda adalah termasuk dalam dosa-dosa besar dan suatu bentuk kekufuran yang mengakibatkan seorang Muslim boleh terkeluar daripada Islam.

Malahan, pelaku yang gemar berdusta atas nama Nabi ini mendapat ancaman berat sebagaimana telah dinyatakan kedudukannya dalam sebuah hadis.

Daripada Al-Mughirah, dia mendengar Nabi SAW bersabda, “Sesungguhnya berdusta atas namaku tidaklah sama dengan berdusta pada selainku. Sesiapa yang berdusta atas namaku secara sengaja maka hendaklah dia menempatkan tempat duduknya di neraka.” [Sahih Bukhari no. 1291 dan Muslim no. 4]

Salah satu usaha lain bagi menggerakkan cinta kepada junjungan Nabi Muhammad SAW adalah membaca perjalanan hidup baginda, ujian yang ditempuhi sepanjang mengembangkan Islam, cabarannya dan mencontohi kelembutan akhlak baginda dalam mentadbir negara.

Dalam al-Quran jelas ada membentangkan kisah Rasulullah SAW, maka amat mudah sekali bagi sesiapa yang ingin mencapai maklumat mengenai keperibadian Nabi Muhammad SAW selain daripada membaca karya-karya sirah yang turut ada mempersembahkan kisah baginda.

Dr Yusuf al-Qaradawi rahimahullah menyebutkan bahawa:

“Siapa yang ingin mengenal akhlak Nabi Muhammad SAW dalam kehidupan beliau secara khusus dan umum, perilaku beliau pada siang dan malam hari, perilaku beliau dengan Rab, pergaulan beliau dengan para sahabat, perlakuan beliau terhadap musuh, ketika damai dan ketika perang, maka hendaklah membuka mushaf dan membaca sifat-sifat orang-orang Muslim.” [Petikan dalam Bagaimana Berinteraksi dengan al-Quran, hal. 477. Penulis: Dr Yusuf Al-Qaradawi. Penerbit Pustaka Al-Kautsar. Cetakan Ke-5/2016]

Rasulullah SAW bersabda, “Aku berwasiat kepada kamu agar bertakwa kepada Allah, mendengar dan taat meskipun kamu dipimpin seorang budak. Sungguh, orang yang hidup di antara kamu sepeninggalku, dia akan melihat perselisihan yang banyak. Oleh kerana itu, wajib atas kamu berpegang teguh pada sunnahku dan sunnah khulafaur rasyidin al-mahdiyyin (yang mendapatkan petunjuk dalam ilmu dan amal). Gigitlah sunnah tersebut dengan gigi geraham kamu, serta jauhilah setiap perkara yang diada-adakan, kerana setiap bidaah adalah sesat.” [Diriwayatkan dalam Sunan Abu Daud no. 4607 dan Tirmidzi no. 2676. Sanadnya sahih menurut Al-Hafizh Abu Thahir]

Kewajipan mengikuti sunnah baginda adalah merangkumi seluruh aspek termasuklah dari sudut perbuatan baginda. Tindakan baginda adalah dalil dan buah petunjuk daripada wahyu untuk umat Islam mengamalkan sunnah dan menjauhi hawa nafsu semata-mata.

Walaupun terlalu banyak perkara baharu yang dicipta dan disandarkan kepada baginda, ini tidak bererti ia merupakan suatu hal yang bertepatan dengan sunnah Nabi Muhammad SAW.

Justeru itu, adalah wajar bagi semua pihak memastikan ketulenan agama ini tidak diubah mengikut kelogikan akal ataupun menganggap ia termasuk dalam perbuatan yang ada nilai kebaikannya tanpa merujuk al-Quran dan sunnah sebagai tiangnya.

Peranan kita seterusnya dalam menghayati kisah perjuangan baginda hingga ke hari ini adalah dengan menjadikan Rasulullah SAW sebagai ikutan dalam setiap urusan dan berusaha menghidupkan sunnah baginda yang semakin dilupakan akhir-akhir ini.

Dengan demikian, kita dapat menolong agama ini dengan memurnikan semula ajaran Nabi SAW.

Semoga langkah memartabatkan sunnah Rasulullah SAW mampu diterapkan secara serius dan masyarakat mulai cakna terhadap penyebaran hadis-hadis yang semakin banyak berleluasa memetik nama Rasullah SAW tanpa memastikan keaslian sumbernya.

“Sesungguhnya telah ada dalam (diri) Rasulullah itu suri teladan yang baik bagimu (iaitu) bagi orang yang mengharap (rahmat) Allah dan (kedatangan) hari kiamat dan dia banyak menyebut Allah.” [Surah Al-Ahzab: 21]

Syuhara Suriati adalah seorang penulis antologi, anekdot, artikel, puisi, majalah dan resensi buku.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Islam iktiraf peranan lelaki, wanita bangunkan negara

“Islam juga mengiktiraf perbezaan biologi wanita dan lelaki. Perbezaan ini semestinya mempengaruhi peranan masing-masing yang saling melengkapkan untuk membangunkan struktur masyarakat yang utuh,” jelas beliau semasa merasmikan Seminar Hari Wanita Antarabangsa 2019 pada Ahad lalu.

Dihadiri kira-kira 300 orang peserta, seminar yang telah berlangsung di Dewan Besar Institut Kefahaman Islam Malaysia (IKIM) dianjurkan bersama IKIM dan Pertubuhan IKRAM Malaysia (IKRAM) dengan kerjasama Yayasan Warisan Ummah dan Persatuan Gerak Wanita Islam Malaysia (Gerakwanis) serta rakan media Kumpulan Media Karangkraf, Sinar Harian dan TV AlHijrah.

Tambahnya, Islam mengiktiraf wanita dan lelaki sebagai individu yang diciptakan mempunyai peluang yang sama untuk beramal ibadah di hadapan Allah SWT.

Beliau memetik firman Allah SWT dalam Surah an-Nahl ayat 97 yang bermaksud:

“Sesiapa yang beramal soleh dari lelaki atau perempuan, sedang ia beriman maka sungguh Kami akan menghidupkan ia dengan kehidupan yang baik; dan sesungguhnya Kami akan membalas mereka dengan pahala yang lebih baik dari apa yang telah mereka kerjakan”.

Kerajaan Malaysia, tegasnya, melalui pelbagai kementerian dan agensi-agensinya komited dalam usaha memberdayakan wanita di Malaysia tanpa mengira bangsa, agama dan taraf sosioekonomi.

“Dasar-dasar kerajaan sudah semestinya akan cuba diselarikan untuk memastikan kesejahteraan dan keselamatan wanita terpelihara, dan akses kepada perkhidmatan awam, kesihatan, pendidikan, peluang ekonomi serta penjawatan di peringkat profesional tertinggi adalah tersedia bagi semua, mengikut lunas-lunas perlembagaan Malaysia.”

Menurut Dr Mujahid, kerajaan amat mengalu-alukan usaha sama pihak swasta, korporat dan badan-badan bukan kerajaan dalam perjuangan meningkatkan jati diri dan keupayaan setiap lapisan masyarakat, baik lelaki mahupun wanita.

“Kita perlu membangunkan mekanisme inovatif dari segi amalan kerja mahupun infrastruktur fizikal, agar tidak seorang pun rakyat Malaysia, baik wanita mahupun lelaki, terhalang daripada mencapai potensi tertinggi masing-masing.”

Antara inisiatif inovatif yang telah dimulakan kerajaan adalah mewujudkan skim tabungan untuk suri rumah yang dijenamakan sebagai ‘Skim Caruman Insentif Suri (i-Suri)’ dan buat pertama kalinya kerajaan telah menubuhkan jawatankuasa terpilih dalam parlimen untuk melihat isu terkait kesaksamaan gender dan hak asasi manusia yang diketuai oleh YB Nor Azrina Surip, Ahli Parlimen Merbok.

Melancarkan buku “CEDAW: Pengaruh dan Impak Undang-Undang Antarabangsa Terhadap Pembangunan Wanita Malaysia”, beliau mengucapkan tahniah kepada Wanita IKRAM dan menyifatkan buku itu sebagai salah satu usaha membawa naratif pertengahan dalam konteks perjuangan memartabatkan perjuangan wanita.


Lebih Sejuta Penagih, Dadah Dijual Dalam Talian

SERI KEMBANGAN – Tahap penagihan dadah di negara ini membimbangkan apabila anggaran terkini menunjukkan 1,097,408 rakyat negara ini terjerumus ke dalam najis dadah.

“Lebih menyedihkan, 328,640 daripada jumlah itu adalah mereka yang berumur 15 hingga 29 tahun,” kata Timbalan Perdana Menteri, Datuk Seri Dr Ahmad Zahid Hamidi.

Beliau berkata, daripada jumlah itu juga,1,051,712 adalah penagih lelaki manakala 45,696 lagi penagih wanita.

“Dapatan kajian Universiti Kebangsaan Malaysia (UKM) pada tahun 2020 menunjukkan setiap 100 orang belia di negara ini, enam daripadanya mengaku pernah mengambil dadah manakala empat lagi mengaku masih aktif mengambil dadah pada tempoh kajian dijalankan.”

Beliau berkata demikian dalam satu kenyataan selepas mempengerusi Mesyuarat Jawatankuasa Kabinet Membanteras Gelaja Dadah (JKMD) Bilangan 1 bersama Kementerian Dalam Negeri (KDN) melalui Agensi Antidadah Kebangsaan (AADK) di Putrajaya.

“Justeru, saya memberi tempoh selama tiga bulan kepada Kementerian Dalam Negeri (KDN) dan Agensi Anti Dadah Kebangsaan (AADK) agar mengusahakan koordinasi di antara beberapa agensi yang berkaitan untuk merangka, menyusun inisiatif atau program yang efektif dan bermanfaat.”

Langkah ini bagi memastikan gejala dadah dapat dibendung dengan lebih berkesan di samping mengusahakan pemulihan kepada penagih dadah sedia ada.

Dalam perkembangan berkaitan, Ketua Pengarah AADK, Sutekno Ahmad Belon berkata, penjualan dadah secara dalam talian melalui laman web gelap didapati semakin popular di negara ini, selain pembelian menerusi aplikasi seperti Telegram dan WhatsApp.

Berdasarkan maklumat daripada klien-klien AADK, beliau berkata, individu yang mengambil dadah secara ‘suka-suka’ mengaku membelanjakan sekitar RM50 untuk setiap tiga hari sebagai permulaan, dan jumlah tersebut dianggarkan meningkat berdasar tahap keparahan individu terbabit.

“Sekarang ini selain pergi kepada tokan, mereka boleh buat pesanan (dadah) dan dihantar terus ke rumah. Saya rasa ini perlu diberi perhatian ramai terutama oleh ibu bapa untuk lihat barang yang masuk ke rumah agar ia boleh ditapis (cegah penyalahgunaan dadah).”

“Ikut catatan, (harga) dadah ikut keaslian, ada yang murah serendah RM18 termasuk kos penghantaran, dan itu dimaklumkan oleh mereka (klien AADK),” ujarnya lagi.

Sehubungan itu, Sutekno berkata, JKMD telah memberi tempoh masa tiga bulan kepada KDN dan AADK agar mengusahakan koordinasi antara beberapa agensi berkaitan dalam merangka inisiatif membendung gejala dadah.

Selain itu, tambahnya JKMD turut mengambil perhatian serius dan bersetuju supaya KDN melalui AADK melaksanakan Kempen Satu Juta Ahli Skuad Antidadah untuk menggiatkan lagi program dan aktiviti gaya hidup sihat.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM MUSLEH, KUIS meterai MoU

Pengerusi IKRAM MUSLEH, Profesor Dr Omar Yaakob  berkata, kerjasama ini amat dialu-alukan demi kemaslahatan dan kesinambungan pendidikan Islam di samping mengukuhkan perhubungan ukhuwah Islamiah antara pejuang-pejuang pendidikan Islam.

“KUIS merupakan rakan strategik yang paling tepat untuk membantu kita mencapai wawasan penubuhan sekolah-sekolah IKRAM MUSLEH. Ia merupakan  satu penjajaran kepada usaha-usaha pendidikan peringkat rendah dan menengah yang dipelopori oleh IKRAM MUSLEH sejak awal 80-an.”

Tambahnya, kini pelajar-pelajar daripada 47 buah sekolah rangkaian IKRAM MUSLEH mempunyai laluan yang sejajar dan sealiran dari segi kurikulum dan biah (persekitaran) pendidikan.

“Di samping itu, kerjasama ini  membina sinergi yang menggembleng kekuatan masing-masing bagi menampung keperluan atau kekurangan kedua belah pihak.”

Prof Omar (kanan) menyampaikan cenderamata kepada Rektor KUIS (kiri) dan AJK IKRAM MUSLEH bersama pegawai KUIS

Rektor KUIS, Profesor Dato’ Dr Ab Halim Tamuri melahirkan rasa syukur beliau dan berterima kasih kepada IKRAM MUSLEH atas sokongan kepada KUIS dan khususnya persetujuan dengan MoU ini.

Beliau menegaskan perlunya MoU ini dijayakan dengan pelbagai inisiatif dan program sehingga memberi manfaat besar kepada para pelajar KUIS dan anak murid di sekolah-sekolah.

Antara lain, MoU ini membolehkan lepasan sekolah-sekolah rangkaian IKRAM MUSLEH mempunyai laluan kemasukan ke program Ijazah Sarjana Muda di KUIS, serta KUIS akan menyediakan latihan perguruan iaitu Latihan Perguruan Profesional untuk para guru di sekolah-sekolah rangkaian IKRAM MUSLEH.

Para mahsiswa KUIS pula mempunyai peluang untuk melaksanakan kajian Gerak Kerja Kokurikulum (GERKO), Latihan Industri dan Praktikum di sekolah-sekolah rangkaian IKRAM MUSLEH.

Dalam majlis menandatangani MoU yang telah berlangsung di Bilik Mesyuarat Pengurusan KUIS, IKRAM MUSLEH turut diwakili Hjh Kamaliah Noordin, Timbalan Pengerusi dan Ustaz Megat Mohamed Amin Megat Mohamed Nor, Pengarah Eksekutif serta Hjh Rohida Jamaludin dan Hj Bat Kamaruzaman selaku Ahli Jawatankuasa.

Pihak KUIS pula diwakili Dr Zulkifli Abd Hamid, Timbalan Rektor (Pengurusan Korporat Pembangunan dan Pengantarabangsaan), Dr Mokmin Basri, Timbalan Rektor (Akademik dan Penyelidikan) dan Dr Mohamad Syukri Abdul Rahman, Timbalan Rektor (Pembangunan Mahasiswa dan Alumni).

Dalam majlis yang sama, KUIS turut menandatangani MoU dengan Sekolah Menengah Islam IQKL yang dihadiri pengerusinya, Dato’ Hj Wan Mohamad Sheikh Abdul Aziz.


Majlis Dakwah Negara lawat Ibu Pejabat IKRAM

“Mereka memilih IKRAM lantaran mereka berpandangan bahawa IKRAM adalah satu pertubuhan yang memiliki potensi yang amat besar untuk membantu mereka menjayakan aspirasi yang mereka perjuangkan,” kata Presiden IKRAM, Dr Mohd Parid Sheikh Ahmad.

Rombongan MDN seramai 10 orang turut disertai Prof Dato’ Paduka Zakaria Stapa, Timbalan Pengerusi dan Hj Zaid Kamaruddin, Naib Pengerusi, Dr Muhamad Razak Idris, Setiausaha Agung dan Ahli Jawatankuasa MDN, Dato’ Hajjah Kamilia Ibrahim dan Sheikh Hj Anwar Zainal Abidin serta Kapten (B) Dr Shamsuddin Munir, Pengarah Sekretariat serta beberapa petugas sekretariat.

Lawatan tersebut disambut oleh Dr Mohd Parid sendiri, Setiausaha Agung IKRAM Hj Nahar Md Nor, Penolong Setiausaha Agung Hj Mohamad Yaakub Idris, Bendahari Prof. Dr, Hj Alauddin Mohd Ali dan Ahli Jawatankuasa Pusat, Dr Hj Ahmad Zainuddin Abdullah dan Hajjah Kamaliah Noordin serta Hj Nordin Shafie, Ketua Pegawai Operasi Ibu Pejabat IKRAM.

Selain merapatkan hubungan sesama pertubuhan Islam di Malaysia, lawatan ini bertujuan untuk memperkenalkan MDN dan IKRAM serta aktiviti-aktiviti dakwahnya dan saling bekerjasama bagi mewujudkan hubungan positif ke arah perpaduan ummah.

Dimulakan dengan sesi taaruf antara kedua-dua belah pihak, majlis diikuti dengan kata-kata aluan Dr Mohd Parid dan Dato’ Dr Mahmood Zuhdi, pembentangan profil IKRAM dan MDN seterusnya sesi perbincangan dan bertukar-tukar fikiran serta saling bertukar hadiah.

Mengenali dengan lebih dekat melalui lawatan ini, Dato’ Dr Mahmood Zuhdi turut mengharapkan agar IKRAM dapat memberikan kerjasama untuk menjayakan usaha-usaha MDN. Dr Mohd Parid pula berharap lawatan ini akan diikuti dengan hubungan yang lebih rapat antara kedua-dua pihak.

“Kita telah dapat bayangan bahawa IKRAM akan dijemput untuk menganggotai sekretariat yang lebih besar yang akan mereka bangunkan untuk menjayakan usaha-usaha mereka (MDN),” ujar beliau.

Majlis Dakwah Negara (MDN) yang ditubuhkan pada Oktober 2013 merupakan badan khas di bawah Yayasan Dakwah Islamiah Malaysia (YADIM) bagi memperkasakan dakwah negara dalam aspek penyelarasan dakwah yang memfokuskan kepada memupuk persaudaraan Islam dan menggembleng potensi dan ruang dakwah daripada sumber dan peranan pelbagai dalam kalangan umat Islam.

Hj Zaid Kamaruddin, Timbalan Presiden IKRAM berperanan aktif dalam MDN sebagai Naib Pengerusi dan mengetuai Kumpulan Kerja Dakwah Non Muslim.

Semoga hubungan MDN dan IKRAM ini akan terus merintis usaha-usaha murni dalam menggembleng dan memperkasakan gerak kerja dakwah dan perpaduan ummah di Malaysia, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sasar lahirkan pendakwah digital

“Dalam program ini, kami melatih empat asas kemahiran iaitu penulisan, reka bentuk poster, video dan juga asas penggunaan media sosial,” demikian ujar Pengarah Bengkel Media HCF, Puan Siti Hamisah Manan.

Para peserta bengkel telah mendapat pelbagai tip dalam penulisan dan penggunaan media sosial melalui perkongsian penulis, Dr Nur Aisyah Zainordin dan Fatin Syamimy Liyana Badaruddin, CEO Iman Publication.

Mesej Islam kini bukan hanya disampaikan melalui ‘mata bertemu mata’, bahkan kini dakwah boleh disampaikan melalui penulisan yang boleh ditular di media sosial seperti FB, Instagram, Twitter dan lain-lain.

Pereka bentuk grafik HCF, Muhammad Syafiq A Razak pula turut melatih para peserta asas-asas kemahiran reka bentuk poster secara teori dan praktikal. Peserta juga turut dilatih untuk menghasilkan video dakwah yang ringkas.

Menariknya melalui bengkel dua hari ini, para peserta berjaya menghasilkan poster ringkas dan video pendek yang menarik. Setiap poster yang dihasilkan kemudiannya dikongsikan di laman FB Hidayah Centre.

Di samping melahirkan sukarelawan untuk media HCF, bengkel ini juga bertujuan melahirkan insan-insan yang mampu mengisi media atas talian (online) dengan kandungan yang Islamik.

Semoga hasrat HCF untuk menyampaikan dakwah secara maya dapat direalisasikan melalui kumpulan sukarelawan yang dilatih dan dibentuk, insya-Allah.